Әсәлек капиталы кәрәк әле » Сайт деревни Бишаул-Унгарово Кармаскалинского района РБ\nБишаул.РУ » Новости » Әсәлек капиталы кәрәк әле\nКатегория: Новости | 30-11-2013, 01:54 | Просмотров: 2258\nТәүге бурыс — хеҙмәткә һәләтле йәштәгеләрҙең үлем кимәлен йыл да 2-3 процентҡа кәметеү. Икенсеһе — әсәләрҙең һәм сабыйҙарҙың үлемен ҡыҫҡартыу, халыҡтың репродуктив сәләмәтлеген нығытыу. 2025 йылға ошондай үлем осраҡтарын ике тапҡырға кәметеү планлаштырыла. Тормош сифатын яҡшыртыу буйынса бурыстар ифрат ҙур, уларына туҡталып тормай, концепцияның иң мөһим өлөшө — тыуымды арттырыу проблемаһына ғына күҙ һалайыҡ. Әгәр тыуымды йылына кәм тигәндә 2 процентҡа күбәйтә алһаҡ, һөҙөмтәгә өлгәштек тигән һүҙ. Документта икенсе һәм артабанғы балалар тыуыуын дәртләндереү сараларына ҙур иғтибар бирелеүен дөрөҫ, уйланылған аҙым тип баһаларға кәрәк. Бала табыу сертификаттарының һәм әсәлек капиталының сабыйҙар һанының ишәйеүенә этәргес көс булыуын да инҡар итеп булмай. Һәр хәлдә икенсе сабыйын табыуҙы кисектергән әсәләргә матди ярҙам тәүәккәллек тә, ышаныс та биргәндер.\nМатбуғат биттәрендә төрлө белгестәрҙең, демографтарҙың әсәлек капиталы тирәһендә һүҙ ҡуйыртыуы, вазифа йөкмәгән етәкселәрҙең “ҡулайлаштырыу” еленә ышыҡланып, 2016 йылдан һуң программаны ябыу кәрәклеге тураһындағы хәбәре халыҡта аңлашылмаусылыҡ та, ризаһыҙлыҡ та тыуҙыра. Ҡыҫҡа сроклы проекттар, ваҡытлыса саралар менән генә халыҡ һанының кәмеүен туҡтатыу мөмкин түгеллеген әллә аңламайҙармы?\nЭйе, һуңғы йылдарҙа илдә демография өлкәһендә алға китеш күҙәтелә, был күренештең оҙайлы, тотороҡло булыуын һәммәбеҙ ҙә теләр инек. Әммә уны дәүләт көйләүенән тыш хәл итеп булмауы көн кеүек асыҡ. “Тыуымдың артыуы бер нисә йыл дауам итер ҙә һүнеп ҡуйыр инде, моғайын”, — тип хафалана ғалимдар. Урамда коляска этеп барған атайҙарҙың, йөклө ҡатындарҙың ғәҙәттәгенән йышыраҡ осрауы, бәпәйҙәр тауышының йышыраҡ яңғырауы, хатта балалар баҡсаларында урын етешмәү, мәктәпкәсә йәштәге учреждениеларҙы төҙөүҙе киңәйтеү кәрәклеге кеүек мәсьәләләрҙең юғары даирәләрҙә тикшерелеүе лә — тормошсан, күңелле күренештәр.\nХәстәрлек тә, аҡса ла артыҡ булмаҫ\nДемографтарҙың билдәләүенсә, шулай ҙа әле Рәсәйҙә бер бала үҫтереү менән сикләнгән ғаиләләр күпселекте тәшкил итә. Халыҡ һанын тотороҡло итеү өсөн кәм тигәндә һәр ғаиләгә 2,2 бала тура килергә тейеш. Әгәр ҙә бер бала үҫтереү “модаға” инһә, һәр 25 йыл һайын халыҡ һаны ҡырҡа кәмей барасаҡ, тип саң һуҡҡан ғалимдарҙың борсолоуына ҡолаҡ һалмай булмай.\nҮҙенең функцияларын үтәмәгән ғаиләне (бала табыу, тәрбиәләп үҫтереү, аяҡҡа баҫтырыу) ғаилә тип атауы ауыр. Гражданлыҡ никахын, альтернатив ғаиләләрҙе нисек тә булһа ғаилә рәтенә индерергә тырышыу аптырата, быларҙың барыһы ла суррогат, яһалма, һис тә заманға хас яңылыҡ, алға китеш булараҡ ҡабул итеүе ауыр. “Мамонттар ҙа ҡасандыр ер йөҙөнән юҡҡа сыҡҡан, ғаилә институты ла мәңгелек түгел”, тип бәхәс ҡороусылар менән ниндәйҙер кимәлдә килешмәй булмай, сөнки ғаиләнең бәҫе, дәрәжәһе артһын өсөн унда йәшәү шарттарының да ылыҡтырғыс, уңайлы, өҫтөнлөклө булыуы шарт. Тормош кимәле юғары булғанда беҙгә әлегеләй аҡсаһыҙлыҡтан, эшһеҙлектән йонсоған гастарбайтерҙар урынына белемле, эшлекле, юғары квалификациялы кадрҙар ағылыр ине. Әммә йәшәү кимәле беҙҙә маҡтанырлыҡ түгел. “Бары үҙебеҙҙәге аяғында ныҡлы баҫып торған күп балалы ғаиләләрҙе ишәйтеү өсөн дәртләндереү сараларын уйлау кәрәк”, тип иҫәпләй демографтарҙың күпселеге.\nҒаиләле булыуҙы, балалар үҫтереүҙе өҫтөнлөклө, дәрәжәле итеү, матди яҡтан дәртләндереү буйынса барыһы ла эшләнә тип әйтеү дөрөҫ булмаҫ. Беҙгә төплө уйланылған оҙайлы торлаҡ сәйәсәте, ҡыҙыҡтырғыс йәшәү рәүеше, өр-яңы күҙлектән сығып ойошторолған эш кәрәк. Әсәлек капиталы тап ошондай емешле, баһалы аҙымдарҙың береһе булды ла инде. Бала үҫтереүсе ғаиләгә хәстәрлек тә, аҡса ла һис ҡасан да артыҡ түгел бит.\nБашҡортостан — лидерҙар рәтендә\nРәсәй Пенсия фондының Башҡортостан буйынса бүлексәһе тарафынан әсәлек капиталына тапшырылған сертификаттар һаны 160 меңдән ашты. Ошо осор эсендә ул 91 меңдән ашыу ғаиләгә торлаҡ шарттарын яҡшыртыуға булышты. 64 меңдән ашыу ғаилә уның ярҙамында торлаҡ кредиттарын ҡапланы. Ошо маҡсатҡа ғына Пенсия фонды идаралыҡтары 20,5 миллиард һум аҡса йүнәлтте. Башҡортостан Үҙәктән барлығы 29 миллиард һум аҡса алып, лидерҙар рәтендә ҡалды.\nФонд мәғлүмәттәренә ҡарағанда, 2009 йылдың 1 июленән 2013 йылдың 1 сентябренә тиклем Чечняға әсәлек капиталын түләүгә 32 миллиард һум аҡса күсерелгән, халыҡ һаны буйынса республика 37-се урынды биләй, ә 12 миллион халыҡ йәшәгән Мәскәү әсәлек капиталын түләү буйынса хатта тәүге ун төбәк исемлегендә лә юҡ (ни бары 15 миллиард һум). Тыуым артмаһа ла, баш ҡалала йәшәүселәр һаны дүрт йылда 1,5 миллион кешегә күбәйгән. Кавказ республикаларында күп балалы ғаиләләр ғәҙәти күренеш булғанға күрә, түләүҙәр ҙә унда мулыраҡ.\nБелгестәр билдәләүенсә, программаны бөтөрөү тотороҡланып өлгөрмәгән демографик күрһәткестәрҙә мотлаҡ кире сағылыш табасаҡ. Әлбиттә, тыуым үтә түбән булған төбәктәрҙә әсәлек капиталының дәртләндереүсе көсө беҙ көткән дәрәжәлә булмауы ихтимал, сөнки уның күләме ғаилә иңендәге бөтә ҡатмарлы мәсьәләләрҙе хәл итеү өсөн тейешле дәрәжәлә ҙур түгел. Әммә ишле ғаиләләргә ыңғай ҡараш йәшәгән төбәктәрҙә ул ылыҡтырғыс көскә эйә, тип иҫәпләй эксперттар.\nӨҫтәүенә, ғаилә капиталын билдәле шарттарҙа тотоноу (ипотека кредитын сертификат алған кешегә рәсмиләштереү, капитал аҡсаһы файҙаланып алынған торлаҡты ғаиләнең бөтә ағзаларына тигеҙ бүлеү һ.б.) ҡағиҙәләренең ни тиклем мөһимлеген тормош үҙе раҫланы. Үкенескә ҡаршы, әсәлек капиталын ҡулаҡсаға әйләндереүҙең төрлө схемаларын уйлап тапҡан законды боҙоусылар ҙа осраштыра. Рәсәй Федерацияһы ҡануниәтендә билдәләнгән тәртип һәм положениеларҙы тупаҫ боҙоу тигән һүҙ был.\nАуыҙы бешмәгәндәр өсөн оло һабаҡ\nКүңелһеҙ миҫалдарҙы әллә ҡайҙан эҙләйһе юҡ. Яңыраҡ ҡына Шишмә районында ата-әсәнең ғаилә капиталы менән мутлыҡ ҡылырға маташыуы фашланды. Икенсе балаһын тапҡандан һуң 22 йәшлек ҡатын Пенсия фондына тормош шарттарын яҡшыртыуға әсәлек капиталын алыу үтенесе менән мөрәжәғәт итә. Кредитҡа фатир алыу хаҡында документтар тапшырып, 388 мең һум аҡса ала. Ғәмәлдә ул фатир алырға уйлап та ҡарамай, торлаҡ гражданлыҡ никахында йәшәүсе ирҙеке булып сыға. Ә аҡсаны иномарка алыуға тотоналар. Законда капиталды автомобиль һатып алыуға тотоноу ҡаралмаған.\nРәсәй буйынса бындай мутлыҡтар, алдашыуҙар осрап тора. 400-ҙән ашыу коммерция фирмаһының, социаль яҡтан имен булмаған ғаиләләр тураһында мәғлүмәт йыйып, сертификаттарҙы ҡулаҡсаға әйләндерергә тәҡдим итергә башы еткән. Ноябрь айында Мәскәүҙең Тверь суды әсәлек капиталы менән бысраҡ эштә ҡатнашыуҙа ғәйепләнеүсе биш кешене ҡулға алырға рөхсәт бирҙе. 10,5 миллиард (!) һум аҡсаны ҡулға төшөргән бурҙарҙың “таҫыллығына”, бер кемдән дә ҡурҡмауына һуш китерлек. Эске эштәр министрлығының мәғлүмәттәренә ҡарағанда, мутлашыусылар исемлеге улар менән генә бөтмәй, тағы ла алты кеше закон алдында яуап тотасаҡ. Үрҙә телгә алынған ҡара эштәрҙе ойоштороуҙа “Опоры России” ойошмаһының вице-президенты Павел Сигалдың ғәйепләнеүе лә билдәле. Ғөмүмән, оҙон аҡса тирәһендә балға ябырылған себендәй эскерле әҙәмдәрҙең мыжғыуы, мутлашыусы ҡараҡтарҙың төрлө алдаҡсы юлдар менән халыҡтың аңын томалап, “ҡалъя”ны эләктерергә теләүе яңылыҡ түгел. Берҙән-бер юл — закондарыбыҙҙы һанға һуғыу, кәңәшләшеп эшләү, ымһындырғыс вәғәҙәләрҙән ары тороу. Ҡайһы бер ата-әсәнең “әсәлек капиталын алыу өсөн күп йөрөргә, байтаҡ документ әҙерләргә кәрәк, шул эштәрҙе ябайлаштырып булмаймы?” тигәнерәк һорауҙарына ошо миҫалдар үҙе яуап, алданған ғаиләләрҙең әсе тәжрибәһе әле ауыҙы бешмәгәндәр өсөн оло һабаҡ булһын.\nЭйе, сертификатты алыуҙың һәм тотоноуҙың үҙ нескәлектәре, шарттары, ҡыйынлыҡтары бар. Улары ла ғаилә, бала мәнфәғәтен тулыраҡ яҡлау, имен булмаған ғаиләләр тарафынан матди ярҙамдың әрәм-шәрәм ителмәүен, дәүләт ярҙамына ситтәрҙең ҡул һуҙмауын тәьмин итеү өсөн һуғарылған. Йомғаҡлап шуны әйтергә мөмкин: Рәсәй етәкселеге илдәге демографик көрсөктән сығыу юлдарын эҙләгәндә ғаиләлә икенсе, өсөнсө йәки артабанғы балалар тыуымын дәртләндереүҙе күҙ уңында тотто һәм һис тә яңылышманы. Уйланылған аҙымдар тағы ла һөҙөмтәлерәк булһын өсөн 2016 йылдан һуң икенсе һәм артабанғы сабыйҙарын табырға баҙнат иткән ғаиләләр дәүләт ярҙамының өҫтәмә сараларына хоҡуҡтарҙан мәхрүм ителмәһен ине.\nМамонттарҙың ҡасандыр ер йөҙөнән юҡҡа сығыуына ҡайғырып ултырыуға ҡарағанда ҡулыбыҙҙан килгән эште — халҡыбыҙҙы һан һәм сифат яғынан тотороҡло итеүҙе — хәстәрләү күпкә хәйерлерәк түгелме?\nСәлиә Мырҙабаева, Рәсәй Дәүләт Думаһы депутаты:\n— Дәүләт Думаһында киләһе йылға һәм 2015 — 2016 йылдарға федераль бюджет проектын өйрәнеү дауам итә. Ҡайһы бер тармаҡтар буйынса сығымдар ҡыҫҡартылһа ла, ғаиләне, балаларҙы яҡлау буйынса барлыҡ йөкләмәләр ҙә үтәләсәк. Мәҫәлән, әсәлек капиталы әлеге 408 960 һумдан киләһе йылда\n429 408 һумға етәсәк.\n[url=https://bishaul.ru/news/418-1240s1241lek-kapitaly-k1241r1241k-1241le.html]Әсәлек капиталы кәрәк әле[/url]


“Алдығыҙҙа киң донъя асылыр!” » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » “Алдығыҙҙа киң донъя асылыр!”\n“Алдығыҙҙа киң донъя асылыр!” 09.10.2018 // Йәмғиәт\nШәфҡәт Ғәбитов бер нәмәнән дә ҡурҡмаҫҡа кәңәш итә.\n– Бала саҡтан, тамырҙар тартҡанғамы, “сәйәхәт” иткәнем хәтерҙә. Мәҫәлән, дүрт-алты йәшлек сағымда мин, игеҙәгем, ике ағайым ҡышҡыһын ике саҡрым алыҫлыҡта ятҡан күрше ауылға еҙнәйҙән бәке алырға барҙыҡ, йәнә яҙғы ташҡын ваҡытында 12 саҡрымда ятҡан Асҡар ауылына барабыҙ тип өйҙән сығып киттек. Әлбиттә, һуңғыһында маҡсатыбыҙға өлгәшеүебеҙ шикле булды, әммә маташып ҡараныҡ.\nИнде ысынлап сәйәхәт итә башлауым егерме йәшемдә булды. Иң беренсе ҙур сәфәрем тәжрибәле сәйәхәтселәр Азамат Юлдашбаев, Денис Өмөтбаев менән Ҡаҙағстан, Ҡырғыҙстан илдәре буйлап 11 көнлөк автотур ине. Рәсәй менән Ҡаҙағстан араһындағы сикте сыҡҡандағы тәьҫораттар һаман да хәтерҙә. Ҡурҡытты ла, шул уҡ ваҡытта бик ныҡ тулҡынландырҙы ла. Унан һуң тағы бер нисә илде барып күрҙем. Минеңсә, был шөғөл ҡыҙыҡһыныуға бәйле: үҙең өсөн яңы илдәрҙе, ерҙәрҙе, мәҙәниәтте, телде өйрәнәм тип, ҡабат-ҡабат юлға сығаһың.\nСанкт-Петербург ҡалаһы күңелемдә матур тәьҫораттар ҡалдырҙы. Илебеҙҙең мәҙәни баш ҡалаһындағы, матур-матур һарайҙарға, күперҙәргә һоҡланмау мөмкин түгел. Унда барып ҡайтырға һәр саҡ әҙермен, сөнки ҡаланың үҙенсәлекле бай тарихы гелән үҙенә әйҙәй.\nКорея – бәләкәй, ләкин шул уҡ ваҡытта ныҡ үҫешкән ил. Майҙаны Башҡортостандың өстән ике өлөшөндәй булыуына ҡарамаҫтан, унда 54 миллион кеше йәшәй. Шуға иң беренсе башҡа “ҡайһылай кеше күп” тигән уй килде. Бөтә нәмә лә тығыҙ итеп төҙөлгән. Әгәр Башҡортостанда бер ауылдан икенсеһенә тиклем байтаҡ ара булһа, уларҙа ике ҡала араһы 10 саҡрымда урынлашҡан. Ә “ауыл” тип һаналған ҡалаларында 500 меңдән ашыу кеше йәшәй.\nТөркиә – беҙгә мәҙәниәте, теле, дине менән яҡын торған ил. Уның тарихы бай, күп нәмә һаҡланып ҡалған. Илдең төньяғында йәшәгән халыҡ шул хәтлем киң күңелле булыуы менән айырылып тора.\nИстанбулда аҙна дауамында йөрөп, ҡаланың тарихын, архитектураһын өйрәндем. “Иң ныҡ оҡшаған ил ниндәй?” тип һораһалар, һис шикһеҙ, Төркиә, тип яуаплар инем.\nКүп кеше стереотип менән уйларға күнеккән, сәйәхәт итеү өсөн ярайһы ҙур сығым кәрәк тип һанай. Был ысынында дөрөҫ түгел. Шул уҡ аҡсаны Өфөлә лә фатирға, ашау-эсеүгә, күңел асыуға тотоналар.\nШулай уҡ күптәр үҙгәрештәрҙән ҡурҡа, ете ят ерҙә үҙҙәре менән бер-бер хәл булып ҡуйыуы ихтимал, бер кем дә гарантия бирә алмай, тигән фекерҙәр ҙә яңғырай. Кәңәшем шул: тәүәккәлләгеҙ. Бер тапҡыр үҙегеҙҙең шикләнеүегеҙҙе, ҡурҡыуығыҙҙы еңһәгеҙ, алдығыҙҙа шундай киң донъя асыласаҡ. Бөгөн мөмкинлектәр шул хәтлем күп, файҙаланырға ғына кәрәк.\nАмерика, Исландия, Албания илдәрен барып күрергә хыялланам.


Эльвира Айытҡолова: «Халыҡтың күбеһе һайлауҙарҙы шәхси ваҡиға булараҡ ҡабул итте» // Сәйәсәт | новости башинформ.рф\n9:15, 20 марта 2018 Сәйәсәт\nРеспубликала тауыш биреү, тотош ил буйынса кеүек, башланған юлды дөйөм дауам итеү теләген раҫланы. Был турала Дөйөм Рәсәй халыҡ фронтының Үҙәк штабы ағзаһы, Дөйөм Рәсәй халыҡ фронтының төбәк штабы рәйестәше Эльвира Айытҡолова белдерҙе.\n«Күптәрҙең һайлауҙарҙы шәхси ваҡиға булараҡ ҡабул итеүе, шул уҡ ваҡытта дәүләт башлығы менән үҙгәртеп ҡороу өсөн яуаплылыҡты уртаҡлашыуы өсөн бик шатмын, — тип һөйләне Эльвира Айытҡолова. — Үҙем Учалы ҡалаһында тауыш бирҙем һәм кешеләрҙең тауыш бирергә ғаиләләре менән килгәндәрен күрҙем. Был көндө граждандарҙы ҡабул итеүгә килгән һайлаусылар ғорурлыҡ менән гражданлыҡ бурысын үтәгәндәрен һәм шунан һуң ғына борсоған һорауҙарға яуап алырға килгәнен һөйләне. 95 йәшлек инәйҙең насар күреү сәбәпле участкаға оҙатып барыуҙарын һорағанына, дөйөм эштә бик ҡатнашырға теләүенә шаһит булдым».\nТеги: Рәсәй Президентын һайлау, Дөйөм Рәсәй халыҡ фронты


«Өфө» футбол клубы тағы ике уйынсы менән тулыланды\nЯңы миҙгелдән Өфө өсөн Беларусь йыйылма командаһының ҡапҡа һаҡсыһы Сергей Веремко сығыш яһаясаҡ. «Крылья Советов» командаһыынң элекке уйынсыһы менән килешеү бер йылға төҙөлгән. Тағы ла бер яңы уйынсы - Босния һөжүмсеһе Харис Ханджич. Уның менән өс йыллыҡ килешеүгә ҡул ҡуйылған\nБынан тыш, Өфөлә Солигорск ҡалаһының «Шахтер» клубы һәм Беларусь йыйылма командаһы уйынсыһы Сергей Баланович һынау үтә. Яҡшы һөҙөмтә күрһәткән осраҡта уның да беҙҙең форманы кейеүе ихтимал.


АСПИРИН - мѳғжизәле таблетка » "Урал" гәзите\nАСПИРИН - мѳғжизәле таблетка\nАСПИРИН - ацетилсалициловая кислота, дауалау сараһы ғына түгел, ә кѳнкүрештә лә бик кәрәкле дарыу. Аспиринды 120 йыл элек врач Феликс Хоффман уйлап таба. Шул саҡтан алып ул үҙенең үҙенсәлеге менән ғәжәпләндереүҙән туҡтамай. Уны медицинанан башҡа ѳлкәләрҙә лә бик уңышлы файҙаланып була. Түбәндә ошо турала һүҙ бара.\n1. Аспиринды вазаға һалып, сәскәләрҙең ғүмерен оҙайтыуҙы әйтеп торорға ла кәрәкмәйҙер. Ә бына бәшмәк менән зарарланған тупраҡтың структураһын аспирин ярҙамында яҡшыртып булыуын барыһы ла белеп бѳтмәйҙер. Бының ѳсѳн 1 литр һыуға бер таблетка аспирин һалып, проблемалы ергә һирпеп сығыу ҙа етә.\n2. Аккумуляторы ултырған автомобилде тоҡандырыу ѳсѳн дә аспиринды файҙаланырға була. Бының ѳсѳн дистиллировкаланған һыуға ярты таблетка аспирин һалырға кәрәк. Аспирин менән электролиттың реакцияһы арҡаһында саҡ заряд алған аккумулятор, автомобилде ҡабыҙырға етәсәк.\n3. Аспирин менән тирҙән ҡалған таптарҙы бѳтѳрѳргә мѳмкин. Таплы урынды ике таблетка һалынған ярты стакан һыуға һалырға һәм күпмелер ваҡыттан һуң порошоклап йыуырға кәрәк.\n4. Һыуҙа иҙелгән аспиринлы паста менән һытҡыларҙы дауаларға була. Ул 2-3 минутта ҡыҙарған урынды бѳтѳрәсәк. Әгәр ҙә бер тапҡырҙан кәрәкле һѳҙѳмтә килеп сыҡмаһа, процедураны тағы ҡабатларға кәрәк.\n5. Үксәләге ҡатҡан тирене лә аспирин менән йомшартып була. Бының ѳсѳн 5-6 таблетканы он кеүек иҙергә һәм ярты сәй ҡалағы лимон һуты менән бутарға. Паста килеп сыҡһын ѳсѳн әҙерәк кенә һыу ҡушырға. Килеп сыҡҡан массаны үксәгә һѳртѳп, сепрәк салфетка менән бәйләп ҡуйырға һәм полиэтилен тоҡсай кейергә. 10-15 минуттан һуң проблемалы урынды пемза менән таҙартып йыуырға.\n6. Һағыҙаҡ саҡҡанда ла аспирин ярҙам итә. Сағылған урынды һыулап аспирин таблеткаһы менән ышҡырға кәрәк.\n7. Бассейндағы артыҡ хлорлы һыуҙың буялған сәскә насар тәьҫир итеүен барыһы ла беләлер. Проблеманан ҡасыу ѳсѳн 6 таблетка аспиринды 1 стакан һыуға һалып, сәскә һѳртѳргә һәм 15 минуттан һуң уны шампунь менән йыуырға кәрәк.\n8. Аспирин маскаһы кислоталы пилингыны тулыһынса алыштыра ала. Тик ҡоро тиреле кешеләр һаҡ булырға тейеш. Кемдең тиреһе майлы һәм битендә ҡара нѳктәләре бар, был маска нәҡ улар ѳсѳн. Бындай масканы һаҡ ҡына итеп, йыш ҡулланыу һытҡыларҙан ҡотолорға ла ярҙам итәсәк, битте лә ағартасаҡ, ваҡ һырҙарҙы ла бѳтѳрәсәк, биттәге киңәйгән тире күҙәнәктәрен дә ябасаҡ. Тиренең торошона ҡарап, аспиринды ҡаймаҡ йә бал менән дә буташтырырға була.\n9. ҠАЙМАҠЛЫ МАСКА 1-2 таблетка аспиринды яҡшылап иҙеп, 1 аш ҡалағы ҡаймаҡ менән бутарға.\n10. БАЛЛЫ МАСКА 1 таблетка аспиринды һыулап иҙеп, 1 ҡалаҡ бал ҡушып, шыйыҡ бутҡа хәленә ингәнсе яҡшылап бутарға. Масканы яҡшылап таҙартылған һәм һыулы биткә һѳртѳп, 5-10 минут тотҡас, 1-2 минут һаҡ ҡына итеп массаж эшләргә һәм йыуып, дымландырыусы крем һѳртѳргә. Аҙнаһына ике тапҡыр эшләгәндә матур һѳҙѳмтәләргә ирешергә була. Аспирин биттең ялтырауын бѳтѳрә, тигеҙләй. Уны косметика аҫтынан һѳртѳү ѳсѳн тоник урынына файҙаланырға ла була. Бының ѳсѳн С витамины менән иҙелгән аспирин иң яҡшыһы буласаҡ. Шулай ҙа, ни тиклем генә яҡшы булһа ла, аспиринды кѳн дә ҡулланырға ярамай, уның бары тик “тиҙ ярҙам” сараһы ғына икәнен онотмайыҡ. Юғарыла һанап кителгән алымдар ҙа традицион түгел, шуға күрә уны һәр кем үҙе белеп файҙаланырға тейеш. Мәҡәләлә һүҙ бары тик беҙҙең илдә сығарылған аспирин хаҡында ғына барҙы. Сит ил аналогы бындай һѳҙѳмтәләр бирмәйәсәк.


Белореттар Ѳфѳлә үтәсәк халыҡ-ара ҡышҡы уйында ҡатнаша » "Урал" гәзите\nБелореттар Ѳфѳлә үтәсәк халыҡ-ара ҡышҡы уйында ҡатнаша\nБыйылғы йылда балалар спорты донъяһында иң мѳһим ваҡиғаларҙың береһе, баш ҡалала 26 февралдән 3 мартҡа тиклем VI халыҡ-ара ҡышҡы балалар уйынын үткәреү буласаҡ. Бындай сара 1968 йылдан бирле уҙғарылып килһә лә, Рәсәйҙә тәүге тапҡыр ойошторола. Ярыш программаһына 7 спорт тѳрѳ ингән. Улар араһында саңғы, тау саңғыһы спорты, сноуборд, саңғы уҙыштары ла бар. Ярышҡа тѳрлѳ илдәрҙән 12 йәштән 15 йәшкә тиклемге иң яҡшы йәш спортсылар килә. Уйында бѳтәһе 50 команда ҡатнашасаҡ, республикаға меңдән ашыу бала киләсәк тип күҙаллана.\nХалыҡ-ара ҡышҡы уйындар сараһын тантаналы асыу мәлендә V уйын үткән Канада ҡалаһы Келованан - Ѳфѳгә уйындың рәсми флагы тапшырыласаҡ һәм һәр ҡаланың командалары айырым иғлан ителәсәк. Спортсыларҙы Башҡортостан Президенты Рѳстәм Хәмитов һәм ҡала мэры Ирек Ялалов сәләмләйәсәк. Әлеге ваҡытта ҙур сараға әҙерләнеү эштәре дауам итә: ярыш үтәсәк урындар тәртипкә килтерелә, ойоштороу эштәре яйға һалына. Ҡыҙыу тѳҙѳлѳш барған Олимпик-Парк тау саңғыһы комплексы ла ҡунаҡтарҙы ҡабул итеүгә әҙер буласаҡ. Халыҡ-ара ҡышҡы уйындар сараһына Николай Валуевҡа, Ирина Роднинаға, Алина Кабаеваға, Дмитрий Носовҡа саҡырыу ҡағыҙы ебәрелгән. Ғѳмүмән, Ѳфѳлә халыҡ-ара ҡышҡы уйындар үткәреү спорт сараһы булараҡ ҡына түгел, ә яңы сәйәси бәйләнештәр булдырыу йәһәтенән дә мѳһим һәм әһәмиәтле һанала. Һәр команданы хакимиәт башлыҡтары, уларҙың урынбаҫарҙары, ҡала мэрҙары оҙатып киләсәк. Ошо йәһәттән Башҡортостан Хѳкүмәте етәкселеге менән тѳрлѳ эшлекле осрашыуҙар үткәреү ҡаралған. Ҡунаҡтарға милли музейға, Красноусол шифаханаһына, ҡала буйлап сәйәхәт ойоштороласаҡ.\nҘур кимәлдә ойошторолған спорт сараһында Белорет командаһы ла үҙ кѳсѳн һынаясаҡ. Ҡаланың 1-се спорт мәктәбенең 4 ҡыҙ һәм 4 малайҙан торған командаһы саңғы ярыштарында уҙышасаҡ. Саңғысылар ҡаланың 1-се, 18-се, 20-се, 17-се мәктәптәрендә уҡый. Команда ярышта ҡатнашыу ѳсѳн махсус йыйылған, уларҙы ѳс тренер - Е.А. Бузорина, М.А.Щепарев, Н.Н.Рыжкина әҙерләй. Улар быға тиклем дә ҡала, республика кимәлендә күп тапҡыр ҡатнашып, яҡшы һѳҙѳмтәләр күрһәткән. Әҙерлек эштәре ноябрҙә уҡ башланған да инде. Әйткәндәй, Михаил Андреевич Щепарев саңғы ярышында судья була. Балаларҙы йәштәр сәйәсәте, физкультура һәм спорт бүлеге начальнигы С.В.Полина оҙатып бара.


«Киске Өфө» гәзитенең сайты - йәштәр ҡоро - 2014 - Мәҡәләләр\nАлдыңа алған маҡсатыңды тормошҡа ашырыу өсөн һин ниндәй ут-һыу аша үтергә әҙерһең, йәш замандаш? Үҙеңдә теләһә ниндәй кәртәләрҙе емерер көс һаҡланғанын беләһеңме? Әллә ул кәртәләр һиңә алға барырға, маҡсаттарыңды тормошҡа ашырырға ҡамасаулай, тип һанайһыңмы? Йәнә, яҡын киләсәктә туған халҡыңа ниндәй файҙа килтерергә теләр инең? Әгәр ошо һорауҙарҙың береһе булһа ла һине ҡасан да булһа бер борсоған икән, тимәк, бөгөнгө әңгәмә тап һинең кеүек уйлы уҡыусыларыбыҙ өсөн әҙерләнгән. Бөгөн беҙҙә ҡунаҡта - "Мәскәү һәм Санкт-Петербургта уҡыусы башҡорт студенттары һәм аспиранттары берлеге" рәйесе Азат БАДРАНОВ, берлектең әүҙем ағзалары -Мәскәү дәүләт юғары иҡтисад мәктәбе фәнни- тикшеренеүҙәр университетының 4-се курс студенты Фатима ЯНБАЕВА һәм К.Циолковский исемендәге Мәскәү авиация-техник институтының 4-се курс студенты Азат ХӘЛИУЛЛИН.\nБоландар, кәзәләр, сайғаҡтар йә бүтән төрлө һөтимәрҙәр тырым-тырағай таралып, үлән утлап йөрөгән саҡта, берәй йыртҡыс һөжүм итһә, тәүгеләре йәһәт кенә берләшеп ала. Хәүеф янаған осраҡта берләшеү - кешегә лә хас сифат. Ә һеҙҙең Мәскәүҙә, Санкт-Петербургта ойошоп йәшәүегеҙҙең төп сәбәбе ниҙә? Был ойошоу үҙегеҙгә ниндәйҙер бер маҡсат ҡуйғандан барлыҡҡа килдеме?\nАзат Бадранов: Маҡсат тураһындағы һөйләүгә күсер алдынан бер-нисә йыл элек булған һәм әле хәтергә төшкән бер ваҡиға тураһында һөйләп үтәйем әле. Башҡорт дәүләт университетының юридик факультетында уҡыған сағымда башҡорт йәштәренең осрашыуҙарын ҡалдырмаҫҡа тырыша торғайным. Улар төрлө йәмәғәт ойошмалары булдырғайны һәм был ойошмаларҙың күбеһенең маҡсаттары, минең ҡарамаҡҡа, изге һәм дөрөҫ булһа ла, уларҙың Дон Кихот кеүек, замана "ел тирмәндәре"нә ҡаршы көрәшеүе оҡшаманы. Өсөнсө Бөтөн донъя башҡорттары ҡоролтайы алдынан Башҡортостан Республикаһы Хөкүмәте бер төркөм йәштәргә Ҡоролтай эргәһендә Йәштәр ҡоролтайы төҙөргә тәҡдим итте. Йәштәрҙән бары тик ойошманың маҡсаттары һәм идеялары тураһында план төҙөү талап ителде. Финанс ярҙам, бина менән тәьмин итеү мәсьәләләрен Хөкүмәт вәкилдәре үҙ өҫтөнә алырға тейеш ине. Тик йәштәр беренсе көндән үк "Идарала кемдәр ултырасаҡ?", "Идараны кем етәкләйәсәк?" кеүек һорауҙар тирәһендә бәхәс ҡуптарып, ваҡытында ойоша, булған мөмкинлекте үҙ ҡулдарына ала алманы. Беҙ, "Мәскәү һәм Санкт-Петербургта уҡыусы башҡорт студенттары һәм аспиранттары берлеге" ағзалары, ғәҙәттә, төп проблемаларҙы һәм төп маҡсаттарҙы билдәләгәндән һуң ғына ошондайыраҡ һорауҙарҙы күтәрәбеҙ һәм ығы-зығыһыҙ ғына хәл итеп ҡуябыҙ. Алға ҡуйылған ҙур, хатта амбициялы маҡсатыбыҙ шул: "Башҡортостан Республикаһының кадрҙар потенциалын булдырайыҡ!", "Халҡыбыҙҙы берләштерәйек!"\nБашҡорт кадрҙары ҡытлығы бер кемгә лә сер түгел. Шуға күрә лә беҙ башҡорт йәштәренә Мәскәү, Санкт-Петербург вуздарына уҡырға инергә, сит тарафта юғалып ҡалмаҫҡа, шәхес булараҡ үҫергә, профессиональ оҫталыҡты арттырырға ярҙам итәбеҙ. Йәштәрҙе юғары уҡыу йорттарына урынлаштырыуҙан, йәғни "атайҙарса" ҡурсалауҙан тыш, беҙ уларҙың үҙҙәрендә ҡыҙыҡһыныу барлыҡҡа килтерергә тырышабыҙ.\nБеҙҙең эш бының менән генә сикләнмәй - республика мәктәптәрендә белем алыусы уҡыусыларға киләсәк һөнәрҙәрен һайлашырға ла ярҙам итәбеҙ. Мәскәү, Санкт-Петербург университеттары вәкилдәрен саҡырып, уларҙы райондар мәктәптәре буйлап йөрөтәбеҙ. Был эште былтыр Әбйәлилдә башлағайныҡ, быйыл тағы бер-нисә көньяҡ-көнсығыш райондарында дауам итергә уйлайбыҙ. Йәй айҙарында Әбйәлил районы халҡы менән аралашыуҙарҙан күренеүенсә, ошо районда ғына ла Мәскәү вуздары тураһында хәҙер яҡшы беләләр. Ә биш йыл элек, беҙҙең эшмәкәрлек башланып ҡына торған ваҡытта, "Ниндәй Мәскәү вуздарын беләһегеҙ?" тип һорауға "Мәскәү дәүләт университетын" тигәндән башҡа яуап ишетеп булмай ине. Ә хәҙер иһә, беҙҙең менән хеҙмәттәшлек иткән К.Циолковский исемендәге Мәскәү авиация-техник институтын, Бауман исемендәге һәм башҡа университеттарҙы ауылдарҙа күптәр белә. Был иһә, үҙ сиратында, башҡорт балаларының сифатлы белем алыу мөмкинлеген бермә-бер арттыра. Хәҙерге көндә көньяҡ-көнсығыш райондарының һәр ауылынан кәмендә бер студент Мәскәүҙә йә Санкт-Петербургта белем ала. Мәскәүҙә алған юғары белемдең үҙенсәлеге шунда: ил баш ҡалаһында дәүләт, бюджет юғары уҡыу йорттары бик күп һәм бик ныҡ профилләшкән. Медицина өлкәһендә, мәҫәлән, Өфөләге БДМУ-ла стоматологтарҙы бер факультет әҙерләһә, Мәскәүҙә хатта стоматология академияһы бар.\nДәүләттең үҙ өҫтөндә булған ижтимағи бурыстарын үтәүҙән баш тартҡан, йәғни ауылдарҙа мәктәптәрҙе оптималләштереүҙәр, юғары белем биреү даирәләрендә бюджет урындарын ҡыҫҡартыуҙар барған бөгөнгө көн - беҙҙең станция аша уҙып барыусы поезд кеүек. Беҙ бөтөн мөмкинлектәрҙе файҙаланып ҡалырға - йәштәребеҙҙе уҡытып, "уҙып барыусы поезға" ултыртып өлгөрөргә тейешбеҙ. Юғиһә, капиталистик система, баҙар иҡтисады һәм башҡалар ябай йәш кеше өсөн бөтөн ишектәрҙе лә бикләйәсәк. Күберәк йәштәребеҙҙе уҡытып ҡалмаһаҡ, халҡыбыҙ бик үк яҡшы киләсәк вәғәҙә итмәгән яңы иҡтисади мөнәсәбәттәр хөкөм һөргән заманда үҙ урынын ала алмаясаҡ. Түбәнгә тәгәрәмәҫ өсөн иң тәүҙә үҙ-үҙебеҙҙе формалаштырырға тырышырға кәрәк.\nҺеҙҙең ярҙам менән бик күп йәштәр баш ҡаланың юғары уҡыу йорттарына уҡырға инде һәм уҡып йөрөй икәнен беләбеҙ. Әммә ул йәштәр, уҡыуҙы тамамлағас, республикаға ҡайтырмы һуң?\nАзат Бадранов: Өфөнөң ҡайһы бер юғары уҡыу йорттары вәкилдәре йыш ҡына беҙҙе республиканың абитуриенттарын "урлау"ҙа ғәйепләй. Беҙҙең эшкә ҡаршы көрәшергә кәрәк, тип дәртләнеүселәр ҙә бар. Был юҫыҡта һорауҙы икенсе төрлөрәк яңғыратырға кәрәктер. Абитуриенттар - крепостной крәҫтиәндәр түгел, улар ошо ерҙә тыуған икән, бында уҡырға тейеш, тип, ергә бәйләп ҡуйылмаған. Төп мәсьәлә уларҙың уҡырға ситкә китеү-китмәүендә түгел, ә власть әһелдәре тарафынан уларҙың ҡайтыуына тейешле шарттар тыуҙырылырмы, юҡмы - шунда. Күптән түгел РФ Дәүләт Думаһы депутаты Сәлиә Мырҙабаева менән осрашҡайныҡ, ул беҙҙең профориентация эшендә административ ресурстар менән ярҙам итәсәген белдерҙе. БР Дәүләт Йыйылышы-Ҡоролтайҙың мәғариф мәсьәләләре буйынса комитеты рәйесе Эльвира Айытҡолова ла студенттар араһында ошо темаға һорау алыуҙар үткәрергә йыйыныуыбыҙҙы хупланы. Ошондай кимәлдә аңлаусылар күберәк булһа, беҙ тағы ла һөҙөмтәлерәк эшләр инек, моғайын.\nСтуденттарҙың республикаға ҡайтырға иҫәбе бармы, тигән һорау беҙҙе ныҡ борсой, әлбиттә. Яңыраҡ, ҡышҡы каникулдар ваҡытында, М. Аҡмулла исемендәге Башҡорт дәүләт педагогия университетында белем алыусы буласаҡ социологтар менән аралаштыҡ. Улар менән берлектә Мәскәүҙә уҡыусы студенттарыбыҙ араһында беҙҙе борсоған темалар буйынса һорау алыу үткәрергә килештек. Был эштең һөҙөмтәләре беҙҙең эште дөрөҫ аңларға теләмәгән иптәштәрҙең "ауыҙын ябыр", тип ышанам.\nФатима Янбаева: Мәскәүҙә уҡыусы студенттар менән ошондай һөйләшеүҙәр үткәреүебеҙ арҡаһында ла ҡайһы бер егеттәр һәм ҡыҙҙар беренсе курстан уҡ беҙгә ярҙам итергә теләге барлығын белдерә һәм: "Халҡыбыҙға нисек ярҙам итәйек икән?" - тигән һорауҙарын төбәй. Беҙ уларға яуап итеп: "Әлегә тырышып уҡығыҙ, яҡшы белгестәр булыуға өлгәшегеҙ, шуның менән республикаға ла, халҡыбыҙға ла ярҙам итерһегеҙ", - тибеҙ. Шулай уҡ Мәскәүҙә уҡыусы студенттар менән төрлө сараларҙан һуң нәҡ һеҙ биргән һорау тураһында әңгәмәләшә йөрөйбөҙ. Аралашып һөйләшкәндән һуң, әңгәмәселәребеҙҙең, сама менән әйткәндә, 60-70 проценты мотлаҡ республикаға ҡайтасағын белдерә. Ә инде махсус рәүештә һорау алыуҙар үткәрһәк, уның һөҙөмтәләре, моғайын, милләттәштәрҙең күңелен йылытыр әле, тип ышанам. Нисек кенә булмаһын, беҙ Мәскәүҙә белем алған йәштәребеҙҙе киләсәктә республиканың иң яҡшы кадрҙары сафына баҫырға, республикаға хеҙмәт итеүгә көйләйбеҙ. Беләм, уларҙың күптәре әле үк шуға әҙерләнә: үҙҙәренең университеттағы ғилми эштәрен, дипломдарын, диссертацияларын Башҡортостан темаһына арнай. Кемдер демография мәсьәләләрен өйрәнә, кемдер республикабыҙҙың инвестицион яҡтан өҫтөнлөгө темаһы менән ныҡлап ҡыҙыҡһына. Мин үҙем, мәҫәлән, ғилми эшемде Башҡортостан Республикаһының төбәк иҡтисадын өйрәнеүгә, уны башҡа өлкәләр менән сағыштырыуҙарға арнағанмын. Йәштәр үҙҙәре аласаҡ һөнәрҙәре күҙлегенән Башҡортостанды өйрәнә икән, тимәк, ҡайтыу яғын ҡарайҙар. Күптән түгел бер ҡыҙыбыҙ Башҡортостан ерлегендә тикшеренеүҙәр алып барып, иҡтисад буйынса кандидатлыҡ дисссертацияһы яҡланы. Был ғына ла түгел. Ситтә уҡыған, ситтә эшләгән кешеләр барыбер тыуған ергә икенсе күҙҙәр менән ҡарай, уны ҡәҙерләй башлай. Бөтәһе лә сағыштырыуҙарҙа беленә бит. Мәҫәлән, Башҡортостандағы һымаҡ рухи күтәренкелек Мәскәүҙә юҡ, башҡорттар араһындағы эскерһеҙлек, ихласлыҡты ла башҡа халыҡтар араһында осратмаҫһың. Минең үҙемә, мәҫәлән, ошондай рух, ихласлыҡ етешмәй Мәскәүҙә, йәштәребеҙ менән үҙ-ара аралашыу ғына ошо ҡытлыҡты бер аҙ тулыландыра кеүек.\nҠайһы берәүҙәр, Башҡортостанға ситтән тороп та хеҙмәт итергә, Рәсәй һәм Ер шарының төрлө нөктәләрендә беҙҙең милләт, беҙҙең мәҙәниәт, беҙҙең республика тураһында белгертеп йәшәргә була бит, ти. Тик барыбер, "мейеләр" ҙур ҡалаларға китеп бөтһә, Башҡортостанда кем ҡала, тигән һорау ҡуйырға кәрәк үҙ алдыңа. Әллә ниндәй ҡәүемдәр Башҡортостаныбыҙға ағыла, уларҙы ниҙер ылыҡтыралыр бит инде беҙҙең төбәктә. Шуға ла беҙ Башҡортостаныбыҙға ҡайтып, һәр кем үҙенең өлкәһендә бына тигән белгестәр булып, республикабыҙға хеҙмәт итергә, тигән хыял менән янабыҙ.\nАзат Хәлиуллин: Беҙҙең берлек бишенсе йыл ғына эшләй һәм быйыл уның тәүге сығарылыш йылы. Шуға ла һөҙөмтәне быйыл күрербеҙ инде. Егеттәрҙең күбеһе ҡайтасаҡ ул Башҡортостанға, әммә Башҡортостан уларҙы нисегерәк ҡабул итер - был хаҡта әйтеүе ауыр.\nҺеҙҙең берлек тарафынан үткәрелгән саралар тураһында, ниндәй идеялар менән яныуығыҙ хаҡында ла әйтеп үтһәгеҙсе...\nАзат Бадранов: Беҙ институцион саралар үткәрәбеҙ, тип әйтһәк, маһайыу булмаҫтыр. Ысынлап та, беҙҙең командабыҙ ойошҡан рәүештә эшләй. Һуңғы бер-ике йыл эсендә егеттәр һәм ҡыҙҙар үҫте, эшләргә, ойошторорға өйрәнде, ысын мәғәнәһендә команда барлыҡҡа килде.\nФатима Янбаева: Мәскәүҙә Нәзир Байегетов тигән шәп егет тырышлығы менән беренсе тапҡыр "Алтын Ай" бейеүселәр ансамбле төҙөлдө. Беҙҙең бер генә сара ла улар ҡатнашлығынан тыш үтмәй. Ансамбль шундай тиҙлек менән камиллаша. Быйыл улар йыл башында Өфө тамашасылары алдында сығыш яһаны, "Байыҡ" телевизион конкурсында ҡатнашырға саҡырыу алды. Шулай уҡ Мәскәүҙә беренсе тапҡыр "Һылыуҡай" башҡорт һылыуҙары конкурсы, башҡорт телендә КВН уйындары үткәреү ҙә оло ваҡиға һымаҡ ҡабул ителде. Беҙҙең "Һылыуҡай" конкурсында еңгән Камила Бикҡолова республика кимәлендә үткән "Һылыуҡай"ҙа ҡатнаша, ә беҙҙең КВН уйынында ҡатнашып, 4 команда араһынан еңеүсе тип танылған "Хәйnation" командаһы Өфөлә үткән Башҡорт асыҡ КВН Лигаһында уңышлы сығыштары менән ҡыуандыра. Апрель айында Мәскәүҙең Тверь майҙанында Рәсәй композиторҙар союзы менән берлектә композитор Салауат Низаметдинов иҫтәлегенә арналған башҡорт йыры фестивале үткәрергә йыйынабыҙ.\nАзат Бадранов: Хәҙер Мәскәүҙә үҙ тамашасыбыҙ бар, улар беҙҙән яңынан-яңы саралар үткәреүебеҙҙе һорай. Ә бындай саралар Мәскәүҙә башҡорт телен, башҡорт мәҙәниәтен пропагандаларға, үҫтерергә ярҙам итә. Киләсәктә башҡорт теле дәрестәре ойошторорға тигән ниәтебеҙ ҙә бар. Әле был дәрестәрҙе ниндәй методика ярҙамында ойошторорға, тигән һорау өҫтөндә баш ватабыҙ. Юғиһә, Силәбе, Екатеринбург өлкәләрендә ошо эшкә тотонған милләттәштәрҙең башҡорт телен юғары уҡыу йорттары студенттары, уҡытыусылар өсөн тәғәйенләнгән әсбаптар аша өйрәнеүен күреү бер аҙ аптырау тыуҙырҙы. Һис һүҙһеҙ, был китаптарҙы үҙләштереүе ауыр. Шуға ла беҙ, бәлки, был дәрестәр виртуаль донъяла ойошторолор, тип уйлайбыҙ. Кеше интернетҡа инеп, берәй видео-яҙманы асып, күпмелер ваҡыт материал менән танышып сыҡһын да, артабан үҙ эше менән булһын, тибеҙ.\nАзат Хәлиуллин: Мин дә грамматика өйрәнеүгә ҡарағанда, йәнле аралашыу яғында. Тәжрибә лә шуны күрһәтә бит: әгәр башҡорт телен белмәгән берәй баланы башҡорт балалар баҡсаһына йөрөтһәң, бала ике-өс айҙан туған телендә һөйләшә лә башлай.\nФатима Янбаева: Беҙ үткәргән бөтә саралар башҡорт телен, мә-ҙәниәтен, башҡорт донъяһын популярлаштырыуы менән дә, Мәскәүҙәге башҡорттарҙың, йәштәрҙең әүҙем тормош алып барыуын күрһәтеүе менән дә әһәмиәтле. Бөтә был саралар тураһында республика халҡы ла хәбәрҙар хәҙер, сөнки БСТ-ның Мәскәүҙәге хәбәрсеһе Гөлназ Ғәлимуллина һәр сарабыҙҙа ҡатнашып, уны үҙенең репортаждарында яҡтырта, хәбәрселәребеҙ беҙҙең осрашыуҙар, конкурстар тураһындағы мәғлүмәттәрҙе интернет селтәренә лә, "Башинформ" порталына ла урынлаштыра һала. Эшләгән эште күрһәтә лә беләбеҙ, тип әйтмәксемен.\nАзат Бадранов: 2013 йылда беҙҙең студенттарҙы ла ҡурайҙа уйнарға өйрәтеүен һорап, Башҡортостандың халыҡ артисы Азат Айытҡоловты Мәскәүгә саҡырғайныҡ. Азат ағай бер аҙна буйы Мәскәүҙәге Башҡортостан вәкиллегендә йәшәп, бер төркөм башҡорт егеттәренә ҡурайҙа уйнау техникаһын өйрәтте. Ошо хаҡта ишетеп, Силәбеләге, Төмән ҡалаларындағы милләттәштәр ҙә олуғ ҡурайсыны үҙҙәренә саҡырып алды. Әйткәндәй, Азат ағай шәп идеяһы менән уртаҡлашып китте: "Мәскәүҙәге ҡурайсыларығыҙҙы Өфөгә Ҡурайсылар союзы үткәргән сараларға килтерһәгеҙ, сараның дәрәжәһе бермә-бер үҫәсәк, идеологик йәһәттән дә был көслө алым буласаҡ", - тине. Ысынлап та, беҙҙең ҡатнашлыҡ булһа, республика конкурстары бөтә Рәсәй конкурсы бейеклегенә күтәрелә бит.\nМәскәү - ул йәмәғәт эшмәкәрҙәре, ижад, фән донъяһы кешеләре тупланған үҙәк булараҡ, бик уңайлы ҡала. Беҙҙең "Дискурс" тип аталған дискуссиялар клубына ла бик күп шәхестәрҙе саҡырып, студенттарҙы борсоған һорауҙар буйынса әңгәмәләр уҙғарабыҙ. Мәҫәлән, журналист Максим Шевченко, яҙыусы Кара-Мурза, профессор Бари Гилс, Кагарлицкий кеүек сәйәсмәндәр, ғалимдар менән ҡыҙыҡлы осрашыуҙар үткәрҙек.\nҘур нәмәләр алыҫтан күренә, тиҙәр. Ә һеҙ республикабыҙҙы 10-20 йылдан ниндәй итеп күҙ алдына килтерәһегеҙ?\nФатима Янбаева: Үҙемдең Мәскәү ҡалаһында уҡыуымды мин ошо хаҡтағы уйланыуҙарымдың, йәғни республикамдың, милләтемдең үҫешенә булышлыҡ итергә тигән хыялымдың һөҙөмтәһелер, тип уйлайым. Мин Мәскәүгә ҡыҙыҡ эҙләп китмәнем. Унда ҙурыраҡ, тәрәнерәк белем бирәләр икәнен, унда кешеләр аңына ыңғай тәьҫир итә, уны үҫтерә торған күп шарттар, уңайлыҡтар барлығын тоя инем. Тойомлауым раҫҡа сыҡты, тип уйлайым хәҙер. Был ҙур ҡалала беҙ, провинциянан йыйылған йәштәр, бер яҡлы фекер йөрөтөүҙән, төрлө сикләүҙәрҙән арынабыҙ. Башҡа төбәк, башҡа менталитеттағы кешеләр менән аралашып, улар араһында үҙебеҙҙе лә лайыҡлы итеп күрһәтергә өйрәнеп, беҙ үҙебеҙҙе шәхес булараҡ та, башҡорт милләте вәкиле булараҡ та раҫлайбыҙ, яҡты киләсәгебеҙ тураһындағы хыялыбыҙҙы барлыҡҡа килтерәбеҙ, уның тормошҡа ашыуы өсөн ниндәй эштәр эшләргә кәрәк икәнлеген билдәләйбеҙ. Тап ошо йәштәр Башҡортостандың киләсәген билдәләр, башҡорт халҡының интеллигенция үҙәген барлыҡҡа килтерер, тип уйлайым.\nАзат Бадранов: Фатиманың фекере менән килешеп, "синэнергетик эффект" тип аталған күренеш тураһында телгә алып үтке килә. Ике-икең дүрттән күп, иң кәмендә биш була, тигәнде аңлата был эффект. Беҙҙең берләшмәнең биш йыллыҡ эш һөҙөмтәһе буйынса ҡарағанда, Башҡортостандан килгән меңдән ашыу йәш кеше күп сығымдар түкмәй генә юғары белем алыу юлында. Командабыҙҙа 20 йәшлек студенттар ғына. Шулай ҙа улар үҙҙәренең илһөйәр, рухлы, аңлы булыуҙары арҡаһында ҙур эштәр башҡара, ҙур маҡсаттар ҡуя белә. Беҙҙең ассоциация ағзаларының бер ҡағиҙәһе бар: беҙ кешеләрҙе эше буйынса баһалайбыҙ. Һуңғы ваҡытта беҙгә Мәскәүҙән дә, Башҡортостандан да күп кенә өлкән йәштәге милләттәш ағай-апайҙар ярҙам итергә, беҙҙең эшкә ҡушылырға теләп мөрәжәғәт итә. Беҙ уларға тәүҙә: "Ә һеҙҙең ассоциация эшенә ҡарата ниндәй тәҡдимдәрегеҙ бар?" - тигән һорау бирәбеҙ. Улар бик күп тәҡдимдәре, идеялары менән уртаҡлаша. Беҙ ризалашабыҙ һәм уларға үҙҙәренең идеяларын тормошҡа ашырыу өсөн ваҡыт билдәләп, ошо ваҡыт эсендә ниндәй һөҙөмтә булырын көтәбеҙ. Ваҡыт үткәс ҡараһаҡ, йыш ҡына тәҡдим итеүсе тарафынан бер ни ҙә эшләнмәгән була. Ул саҡта теге ағай йә апай менән яғымлы ғына хушлашырға тура килә. Кеше ниндәй генә йәштә булмаһын, йәмғиәттә уны нисек кенә ихтирам итмәһендәр, һөйләгән һүҙе менән эше тап килмәй икән, беҙ ундайҙар менән эшләмәйбеҙ.\nБашҡорт театр донъяһының элитаһы - 70-80 йәшлек актерҙар бөтөнөһө бергә Мәскәүҙә уҡыған. Бөгөн улар шул ваҡыттарҙы иҫкә алып, хәтеркитаптар, йылъяҙмалар яҙа. Улар Башҡорт академия драма театрын Мәскәүҙә ойошторған, тиһәк тә, хата булмаҫ. Алла бирһә, Башҡортостан Республикаһының киләсәген дә тап һеҙ яҙырһығыҙ, тип ышанғы килә...\nАзат Бадранов: Рәхмәт! Беҙгә хәҙер стеротиптарҙы, ҡалыплашҡан фекерҙәрҙе үҙгәртеү ҡиммәт. Минеңсә, башҡорт халҡы кисергән бөгөнгө проблемаларҙың күбеһе аңдарҙағы көрсөк арҡаһында килеп сыға. Минең һүҙҙәрҙе күптәр оҡшатмаҫ. Әммә беҙҙе тормош ошо хәлгә төшөргән икән, унан сығыу юлдарын бергәләп эҙләргә, проблемалар тураһында асыҡтан-асыҡ һөйләшергә ваҡыттыр бит инде. Бөгөнгө хәлгә ҡалыуыбыҙҙа үҙебеҙ генә ғәйепле, тип уйлау ҙа дөрөҫ булмаҫ ине, әлбиттә. Йәштәр ошо хәлде аңлаһын өсөн, бәлки, уларҙы ситкә уҡырға ебәреп, сит мөхит ярҙамында тәрбиәләп алыу яҡшығалыр? Егеттәр әрменән "ысын ир-егет" булып ҡайтҡан кеүек, донъяла, республикала, Рәсәйҙә ниндәй процестар барыуы тураһында хәбәрҙар йәштәр тәрбиәләү өсөн сит мөхиттә сынығыу үтеүҙең файҙаһы ҙур, минеңсә. Йәш кеше теләһә ҡайһы хәлдән үҙе сыға белергә тейеш. Республикала, мәҫәлән, проблемаларҙы атай-әсәй, туғандар хәл итешә ала. Уҡыуҙа "ҡойроҡ"тар килеп сыҡты икән, һинең танышыңдың танышы декан менән таныш булыуы ла мөмкин, хәлде "ҡоҙа-ҡоҙағыйлыҡ" яҡшырта ала. Шунан килеп сыға ла инде беҙҙең булдыҡһыҙ хеҙмәткәрҙәр, етәкселәр, түрәләр... Ә ситтә бер кем дә һине ҡурсалап йөрөй алмай, тәүҙән үк үҙең өсөн яуаплылыҡ барлыҡҡа килә. Бындай мөхит үҙе оло тәрбиәсе ул.\nҺуңғы ваҡытта "модернизация" тигән һүҙ йыш ҡулланыла. Рәсәй Хөкүмәте Премьер-министры Дмитрий Медведев та йыш телгә ала был һүҙҙе. Ғәҙәттә, модернизация һүҙен төрлө өлкәләрҙә ҡулланалар. Ә һеҙ "милләтте модернизациялау" тигән һүҙҙе нисек аңлатырһығыҙ?\nАзат Бадранов: Йәһүд халҡында белем алыу - иң беренсе урында тора. Ул - традиция, ҡанун һәм мотлаҡ башҡарыла торған ғәмәл. Был халыҡ вәкилдәре балаларына сәңгелдәктән алып, иң мөһиме - белем, тип өйрәтә. Ә беҙҙә, шул уҡ беҙҙең быуын йәштәре миҫалынан сығып ҡарағанда ла, белемгә ынтылыу юҡ, ынтылышыбыҙ бары тик диплом алыуға ғына ҡайтып ҡала. Йыш ҡына берәй атай кешегә: "Әйҙәгеҙ, ағай, улығыҙҙы Мәскәүгә уҡырға урынлаштырайыҡ", - тиһәм, яуапҡа: "Юҡ, юҡ, ул үҙебеҙҙә уҡыясаҡ. Улым әле бесәндә йөрөй, башҡа шылтыратмаһағыҙ ҙа була", - тигән яуап ишетергә тура килә. Бына ниндәй ҡиммәттәргә өҫтөнлөк бирә халҡыбыҙ. Был күренешкә ҡаршы нисек көрәшергә? Әле мин белмәйем. Мәскәүгә, йәки Питерға уҡыу мөмкинлеге сығып торғанда, уны ҡулдан ысҡындырырға ярамағанлығын аңлатыуы ауыр икәнен күреп, аптырауымдың сиге булмай. Беҙ үҙебеҙҙең эш алымдары, принциптары тураһында ла ентекләп һөйләйбеҙ, һәр нәмәгә шикләнеп ҡарағандарға юғары уҡыу йорттарында эшләүсе ҡабул итеү комиссияларына шылтыратып, беҙҙең турала беләләрме, юҡмы икәнлекте һорарға ҡушабыҙ. Шылтыратыусылар ҙа табыла. Ә бына кире реакция башланыуы мине бөтөнләй аптыратты. "Һеҙ бушлай уҡырға инергә тәҡдим итәһегеҙ икән, тиккә түгелдер - ул вуздар яҡшы белем бирмәйҙер улай булғас", - тине ҡайһы берәүҙәр...\nЙәһүдтәр, әрмәндәр балаларын нисек итеп тәрбиәләй, тиһегеҙ? Бер эшкә тотонғанһың икән, ул эшеңдең яртыһы һин уйлағанса килеп сыҡмаған хәлдә лә, уны аҙағынаса еткер, тиҙәр. Беҙҙә нисек? Берәй эшҡыуар эш аса ла, беренсе көрсөккә килеп төртөлгәс тә: "Эшҡыуарлыҡ - минең өлкә түгел икән", - ти һала. Йәки, берәй студент уҡырға килә лә, артта ҡала башлаһа, уҡыуын ташлап ҡайта ла килә. Халҡыбыҙ ныҡышмаллыҡты, эште аҙағынаса еткереүҙе лә бер ҡағиҙә итеп алһын өсөн ни эшләргә?\nБына ниндәй һорау борсой мине. Беҙҙең эргәлә йөрөгән, беҙҙең менән аралашҡан мең кешенең бер өлөшө ошо уңыш ҡаҙаныу һабаҡтарын отоп алһа, ул да яҡшы. Университеттар ятаҡтарына урынлаштырған ваҡытта беҙҙән: "Һеҙҙекеләрҙе бөтөнөһөн бер ҡатҡа урынлыштырайыҡмы?"-тип һорайҙар. Беҙ: "Юҡ, һәр береһен төрлө милләт кешеләре, төрлө республикалар, өлкәләр вәкилдәре араһына урынлаштырығыҙ, аралашһындар бүтәндәр менән дә", - тип яуаплайбыҙ. Мәҫәлән, Ильяс исемле Ишембай егете Мәскәү Тау университетына уҡырға ингән тәүге йылда бик баҫалҡы ғына ине. Уны йәһүд егете менән бер бүлмәгә урынлаштырғандар. Бер йыл үттеме, юҡмы, егетебеҙ үҙ алдына инглиз телен өйрәнә, төрлө сараларҙа, конференцияларҙа ҡатнаша башланы. Бер йылдан республикаға ҡайтҡайны, тегенең теле-телгә йоҡмай, малай! Хәҙер ул төрлө компанияларҙа эшләй, стажировкалар үтә - барыһына ла өлгөрә. Тағы, Ғәзиз Рәжәпов исемле егет тә сит илдәрҙә булды, унда стажировкалар үтте. Владивосток ҡалаһында ун студентыбыҙ уҡый, уларҙан бер егет Япония грантына лайыҡ булды.\nАзат Хәлиуллин: Бөгөн беҙҙең берлек шөғөлләнгән эш - үҙе лә милләттең модернизацияһы ул, минеңсә. Йәштәрҙең яҡшы белем алыуы, күп кешеләр менән аралашыуы - халҡыбыҙҙың белемлелек сифатын үҫтерә. Тимәк, алға китеш тә буласаҡ.\nФатима Янбаева: Милләтте модернизациялау - ул милләтте яңы дәрәжәгә күтәреү, тип аңлайым. Яңы заман менән бергә яңы ҡанундар барлыҡҡа килде, ләкин халҡыбыҙ яңы ҡанундарға бик аҡрын яраҡлаша, ҡайһы саҡта уларҙы ҡабул да итмәй. Ләкин ҡабул итмәй сарабыҙ юҡ шул. Шуға ла халҡыбыҙға был турала аңғартырға, яңы заман геройҙары өлгөләрен таратырға кәрәк. Беҙ бына шул эшкә өлөш индерер быуын булырбыҙ, тип ышанам. Унан һуң, беҙ үҙебеҙҙе, республикабыҙҙы белгертә, тиңдәр араһында тиң итеп раҫлай ҙа йөрөргә тейешбеҙ. Туғандаш халыҡты алайыҡ. Улар шул тиклем әүҙемдәр, Рәсәй телевизион проекттарында ла, башҡа урындарҙа ла ҡатнашып, үҙҙәрен ишеттереп кенә торалар. Ә беҙҙе күптәр белмәй. Бер ваҡыт бер курсташым шундай һорауы менән аптыратты: "Ғәфү ит һорауым өсөн, ә һеҙҙең Өфөлә сауҙа үҙәктәре, метро, аэропорт бармы?" Ҡаҙанда Универсиада үткәс, ундағы йәшәү кимәле тураһында халыҡ хәбәрҙар хәҙер. Ә беҙҙең республикабыҙ, Өфөбөҙ тураһында күптәр белмәй, ниндәйҙер бер артта ҡалған, ҡырағай төбәк һымаҡ күҙ алдына килтерә. Ярай, быныһы ваҡыты менән хәл ителер мәсьәләлер, хәҙер республикала туризмды үҫтереү, төрлө инвестицилар йәлеп итеү тураһында күп һөйләнелә. Ә бына мине ситтәр генә түгел, үҙебеҙ ҙә үҙебеҙҙе белеп бөтөрмәүебеҙ бигерәк тә борсой. Тарихыбыҙҙы, телебеҙҙе, йолаларыбыҙҙы етерлек кимәлдә белһәк, милли үҙаң күпкә юғарыраҡ кимәлдә булыр ине. Бөгөнгө шарттарҙа иң яҡшыһы - телебеҙҙе, тарихыбыҙҙы, йолаларыбыҙҙы, милли үҙенсәлегебеҙҙе һаҡлап, заман ҡуйған талап-ҡанундарға ла яраҡлашып йәшәү. Тик халҡыбыҙ ялҡаулыҡты, вайымһыҙлыҡты милли үҙенсәлек менән бутамаһын ине. Милли үҙенсәлектәребеҙ беҙҙең икенсе.\nҺеҙҙән милләтте модернизациялау тураһында ни өсөн һорауыбыҙ тураһында аңлатып үтәйек. Зыялы башҡорт егеттәре кәләшлеккә гел сит милләт ҡыҙҙарын ала, ә ҡыҙҙар - сит милләт егеттәренә кейәүгә сыға. Был хәүеф, ысынлап та, бар. Бөтөн яҡтан үҫкән, аңын үҙгәрткән башҡорттар сит милләт вәкиленә оҡшай башлай һәм ул кешеләр барыбер беҙҙеке булмай түгелме?\nАзат Бадранов: Мин кем тураһында һүҙ барыуын аңлайым. Эйе, ундайҙар бар. Моғайын, һәр милләттең бындай кешеләре барҙыр. Шулай ҙа, беҙҙә был күренеш ныҡ таралған, тип әйтеп булмай. Ғөмүмән, беҙ үткәргән сараларҙа танышҡан егеттәр һәм ҡыҙҙар үҙ-ара ғаилә ҡоралар. Яңыраҡ Илшат Рәхмәтуллин атлы егетебеҙ үҙебеҙҙең Сибай ҡыҙына өйләнде, Регина Баймөхәмәтова исемле ҡыҙыбыҙ Рөстәм исемле егетебеҙ менән сәстәрен сәскә бәйләне. Бындай миҫалдарыбыҙ күп. Йәғни, йәштәр аралаша, дуҫлаша. Тиҙҙән ғаиләләребеҙ тағы ла артыр, тип уйлайым. Әйткәндәй, мин дә үҙебеҙҙең башҡорт ҡыҙына өйләндем, былтыр туйыбыҙ булды.\nАзат Хәлиуллин: Миңә лә башҡорт ҡыҙҙары ғына оҡшай. Сит милләт ҡыҙҙарын, ғөмүмән, ҡабул итә алмайым.\nМәскәүҙә йәшәп, уҡып, үҙ милләтегеҙең ниндәй ыңғай һәм кире яҡтарын белдегеҙ?\nАзат Хәлиуллин: Бала сағымдан Өфөлә йәшәнем. Йәғни, мин интернатта ла, дөйөм ятаҡта ла йәшәгәнем юҡ ине: ябай ҡала малайымын. Халҡыбыҙҙы Өфөлә түгел, ә Мәскәүҙә аңлай башланым, тиһәм дә хата булмаҫ. Мәскәүҙә дөйөм ятаҡта үҙебеҙҙең егеттәр менән йәшәйем. Барыһы ла яҡшы, тик әлегә мин аңлап, ҡабул итеп бөтә алмаған күренештәр ҙә бар. Мәҫәлән, беҙҙең егеттәрҙең бергә йыйылып, бөгөн кем нимә эшләүе тураһында хәбәрләшеүе минең өсөн ят булды. "Ауылдарҙа шулай итәләрме икән?" тип уйлап ҡуйыуым хәтеремдә. Башҡорт егеттәре һәр ваҡыт бергә генә йөрөй, бер-береһе менән нығыраҡ, күберәк аралаша. Бүтәндәр менән аралаша һалып, араларына алып бармайҙар. Башҡалар менән аралашыу манераһы ла үҙенсәлекле, тип әйтергә була. Бына шулай, милләтемдең ҡайһы бер холҡон мин Мәскәүҙә өйрәнәм.\nФатима Янбаева: Мин дә Өфөлә үҫтем, аралашҡан кешеләрем гел үҙебеҙҙең милләттән булды, башҡорт мәктәбендә, башҡорт балалары менән уҡыным. Шулай ҙа Мәскәүгә барғас, башҡортлоҡ - ул туғанлыҡ, яҡынлыҡ икәнен яҡшыраҡ аңлай башланым. Әлбиттә, йәштәребеҙҙең төрлөһө бар, бик яҡшылары ла, ҡайһы бер насар ҡылыҡлылары ла. Ләкин мин уларҙы барыбер яҡын күрәм. Башҡа милләт йәштәре менән аралаша алмайым. Үҙ милләтем кешеләрен генә үҙемә яҡынлата алам. Мәскәүгә уҡырға килмәҫ борон мин улай үҙебеҙҙекеләрҙең дә һәр кеме менән аралаша алмай инем. Ә Мәскәүҙә һәр башҡорт миңә туған һымаҡ, һәр кеме менән еңел генә һөйләшеп китәм, сөнки был аралашыуҙың тәрбиәүи һөҙөмтәһе барлығын аңлайым. Әңгәмәселәремдең хаталарын төртөп күрһәтә һалып бармайым, ә һүҙ ыңғайында ипләп кенә, һылап-һыйпап ҡына, уны үҙем дөрөҫ тип иҫәпләгән йүнәлешкә көйләйем. Беренсе, икенсе курс студентары мине апай тип, үҙҙәренә таяныс, ҡурсалаусы итеп ҡабул итә.\nАзат Бадранов: Эйе, йәштәребеҙҙе дөрөҫ юлға әйҙәү менән беҙҙең ассоциация ағзалары әүҙем шөғөлләнә. Йәғни, беҙ милләтте модернизациялау өҫтөндә лә эшләйбеҙ, милләтебеҙҙең ҡайһы бер һыҙаттарын үҫтерергә, ә ҡайһыларын үҙгәртергә теләйбеҙ. Башҡортостандың, халҡыбыҙҙың киләсәге ниндәй булыры бары беҙҙән, башҡорттарҙан ғына тора. Фатима бик дөрөҫ әйтте: беҙ уның менән егеттәрҙе, ҡыҙҙарҙы яҡшы яҡҡа үҙгәртергә тырышабыҙ. "Йомшаҡ көс" теорияһы буйынса эш итһәң, теләһә кемде яҡшы яҡҡа үҙгәртә алаһың. Был теория буйынса кешегә: "Һин шулай итмә, былай итмә!" - тип бойорорға ярамай, ә йомшаҡ ҡына итеп әүҙем эшкә илһамландырырға кәрәк. Кеше әүҙем эш ваҡыттында ғына үҙгәрә.\nМәскәү менән Өфө араһында айырма һиҙелерлекме?\nФатима Янбаева: Ҙур ҡалала һығылмалыҡ, сыҙамлыҡ, үҙаллылыҡ тәрбиәләнә, минеңсә. Һин үҙ алдыңа бер маҡсат ҡуйғанһың икән, тимәк, һин барыбер шул маҡсатыңа бер тайпылыуһыҙ барырға тейешһең. Бында һине артыңдан төртөп, етәкләп алып барыусы юҡ. Йә уңаһың, йә туңаһың, тигәндәй. Шул яҡтан ҡарағанда, Мәскәү һине үҙаллы булырға, үҙеңде яҡларға, үҙ йөгөңдө үҙең күтәреп барырға мәжбүр иткән ҙур бер донъя. Ә Өфөлә йылы, унда һин ҡурсаулы, яҡлаулы, унда һин бер аҙ көсөргәнештән арынып, ял итеп ала алаһың. Шулай итеп, минең өсөн был ике ҡала - ике донъя инде ул. Ысынлап та, улар араһында айырмалар бар. Мәҫәлән, Мәскәү халҡының берәүҙә лә эше юҡ, барыһы ла үҙ эше менән мәшғүл, үҙ уйҙарына сумған. Ә Өфөләге халыҡ бер нимәгә лә битараф түгел, урамдан үткәндә лә, ҡыҙыҡһынып, бер-береһенең күҙҙәренә текләйҙәр, йылмаялар. Моғайын, башҡорттоң ихласлығы йөҙәр йылдар буйы уның йәнәшәһендә йәшәгән башҡа халыҡтарға ла йоҡҡандыр ул...\nӨфөлә һыуыҡ көндә урамда туңдырма ашап барыу - баш ҡала халҡына хас күренеш. Ә Мәскәүҙең романтикаһы нимәлә?\nАзат Хәлиуллин: Мәскәүҙең романтикаһы - уның Рәсәйҙең баш ҡалаһы булыуында, минеңсә. Тағы миңә әле йоҡоға талмаған төнгө Мәскәү урамдары оҡшай - әкиәт кеүек, күңелгә әллә ниндәй билдәһеҙ хистәр килеп тулыша.\nФатима Янбаева: Мәскәү - ҙур ауыл ул. Әллә нисәмә километрҙарға һуҙылған метрола йыш ҡына таныштар менән осрашаһың. Минең өсөн Мәскәү ҡалаһының романтикаһы - ошондай сит-ят донъяла көтмәгәндә үҙебеҙҙекеләр менән осрашыу, күрешеү, аралашыу ул. Ошо сит-ят донъяла башҡорт телен, башҡорт йырҙарын яңғыратҡан саралар үткәреү ҙә - романтика. Сараларҙы мөмкинлектәр шул тиклем аҙ булған ерҙә үткәреүебеҙ ҙә сәмләндерә торған бер романтика. Мәскәү, үҙегеҙ беләһегеҙ, уҫал ҡала. Ошо мөхиттә яҡташтарҙы, милләттәштәрҙе осраштырған шәп сара үткәрәбеҙ икән, унда ҡатнашыусыларҙың күңеле була, йөҙө яҡтыра икән - был да беҙҙе күккә күтәрә торған романтика. Бына шулай, тыуған ҡалам Өфөлә әллә ни әһәмиәте булмаған бөтөн был хәл-ваҡиғалар Мәскәүҙә, әлбиттә, оло әһәмиәткә эйә һәм ул тотош бер романтиканы, йән тантанаһын, рух күтәренкелеген хасил итә.\nАзат Бадранов: Эйе, Мәскәү ҙә тыуған ауыл һымаҡ үҙенә тарта. Ундағы тормош тиҙлегенә өйрәнеп алһаң, артабан ул һиңә бер ниндәй ҙә уңайһыҙлыҡ тыуҙырмай. Мәскәүгә бер-ике көнгә конференцияға, йә бүтән сараға килеүселәрҙән: "Йә, Мәскәү нисек?" - тип һораһаң, уларҙан: "Кешеләр шул тиклем уҫал ҡарашлы, барыһы ла ҡайҙалыр ашыға", - тигән яуапты йыш ишетергә була. Өс көн эсендә ҡаланы аңлап бөтөп булмай. Кешеләр уҫал түгел, уларға барыбер: улар һине бөгөн күрҙе, башҡа бер тапҡыр ҙа осратмаясаҡ. Һәр кем үҙ мәшәҡәтенә, үҙ уйҙарына сумған. Руль артында ипле йөрөүгә килгәндә, Мәскәүҙә машинала йөрөүе еңелерәк: водителдәр бер-береһенә юл бирә, һәр хәлдә, мотлаҡ рәүештә йәйәүлеләрҙе үткәреп ебәрә. Ни өсөн шулай? Сөнки унда алама ғына "Шестерка" машинаһында, кем белә, бәлки, берәй ҙур түрәнең атаһы китеп баралыр, йәки берәй ҡораллы кеше ултыралыр. Ошо ҡурҡыныстың барлығы бөтәһен дә юлда ипле йөрөргә күнектергән. Мәскәүҙең романтикаһы тағы ниҙә, тип һораһағыҙ, уның мөмкинлектәр ҡалаһы булыуында. Бында алдыңа маҡсат ҡуйһаң, теләгән кеше менән осрашырға була. Һәр осрашыу яҙмышыңда ниндәйҙер роль уйнауы бар. Мәскәү - бәйләнештәр, аҡса һәм мөмкинлектәр ҡалаһы.\nФатима Янбаева: Тик шуныһы йәл: күптәр был мөмкинлектәрҙе күрмәй һәм файҙаланмай.\nАзат Хәлиуллин: Мәскәү мине юҡ-барға көйәләнмәҫкә, урамда һиңә төртөлөп, тейеп үткән үткенселәргә иғтибар итмәҫкә өйрәтте. Хәҙер мин үҙем дә кешегә юлда аңғармаҫтан ҡағылһам, әһәмиәт бирмәйем; миңә кемдер нимәлер әйтһә, шунда уҡ иҫем китмәй генә яуабын да ҡайтарам.\nҠытайҙар, Урта Азия халыҡтары сит ерҙә лә ауыл-ауыл булып йәшәй. Йәнә, терһәк психологияһы тигән төшөнсә бар. Мәскәүҙә ошондай "башҡорт ауылын" булдырып булыр ине тип уйлайһығыҙмы?\nФатима Янбаева: Ул ауыл былай ҙа бар. Азат та әйтте бит, беҙҙең егеттәр тик үҙ-ара ғына аралаша, тип. Йәштәребеҙ тырым-тырағай йөрөмәһен, бер-береһе тирәһендә берләшһен, сит йоғонтоларға эйәреп китмәһен өсөн ойошторолған да инде беҙҙең ассоциация ла. Бергә йыйылып алһаҡ, Мәскәү урамдарын да, Ҡыҙыл майҙанды ла үҙебеҙҙең бәләкәй генә бер башҡорт ауылына әйләндерәбеҙ, ҡурайҙа уйнайбыҙ, башҡортса йырҙар йырлайбыҙ. Былтыр, мәҫәлән, Ҡыҙыл майҙанға сығып, күмәкләп Рәми Ғарипов шиғырҙарын ҡысҡырып уҡыныҡ. Республика көнөндә трамвайҙа сәйәхәт итеп, пассажирҙар иғтибарына Башҡортостан тураһында мәғлүмәттәр тәҡдим иттек, сығыштарыбыҙ ҡурай моңона үрелеп барҙы.\nАзат Бадранов: Яңы йыл каникулдары алдынан Мәскәүҙә Көнсығышты өйрәнеү институтында "Альтаир" фондын етәкләүсе йәштәр менән эшләүсе лезгин егете Руслан Ҡорбанов менән осрашҡайным. Ул миңә үҙҙәренең фондтары тураһында һөйләне, беҙҙең ассоциацияның эшмәкәрлеге менән дә ҡыҙыҡһынды. Ахырҙа: "Мин үҙебеҙҙең эш тәжрибәһе менән уртаҡлашырға ниәтләнгәйнем, ул эштәрҙе һеҙ атҡарып та ҡуйғанһығыҙ икән", - тине.\nБөгөнгө һөйләшеүҙә ҡатнашыусылар ҡайһы бер күптәнге һорауҙарға яңыса яуап бирҙе һымаҡ. Һәр хәлдә, беҙ үҙебеҙҙе борсоған бик күп мәсьәләләргә яуап таптыҡ. Әлбиттә, беҙ, Өфөлә йәшәүселәр, Мәскәүҙә йәшәүсе милләттәштәр психологияһын тулыһынса аңлап та етмәйбеҙҙер. Әммә барыбер, йәмғиәт - һәр ерҙә лә йәмғиәт инде ул. Айырма тик шунда ғына: улар бер-береһенең күҙендәге осҡондо тотоп алып, ялҡын итеп дөрләтә белә, шуныһы менән бәхетлеләр ҙә.\nЯҙылған: 03.03.14 | Ҡаралған: 2080


Йәрмәкәй районында йәш экологтар һәм урмансыларҙың республика слеты үтте\n22-се тапҡыр уҙғарылған сараға Башҡортостандың 20-нән ашыу район-ҡалаһынан 100-гә яҡын уҡыусы ҡатнашты. Улар 25 командаға бүленеп көс һынашты. Конкурс шарттарына ярашлы, уҡыусылар тәбиғи объекттарҙа гидробиология, ботаника, зоология, тупраҡты өйрәнеү һәм урмансылыҡ өлкәләре буйынса экологик тикшереүҙәр уҙғарҙы, яҙма эштәр эшләне.\nСлет һөҙөмтәләре буйынса, Шаран һәм Краснокама райондары командалары еңеп сығып, уларға 30 мең һумлыҡ гранттар тапшырылды. Үҫмерҙәргә шулай уҡ район үҙәгенә, тыуған яҡты өйрәнеү музейына экскурсия ойошторолдо. Слет делегаттары шулай уҡ тап ошо көндә район үҙәгенә Тула ҡалаһынан килтерелгән ике пушкаға ла тамаша итте. Хәрби арсеналдар Йәрмәкәй районы үҙәгендә Бөйөк Еңеүҙең 70 йыллығына арнап асыласаҡ мемориалды биҙәйәсәк.


Бөйөк Еңеүҙең 75 йыллығына арнап Өфө тирәләй саңғы походы ойошторола | ГТРК «Башкортостан» — Новости Уфы и РБ\n20 февраля 2020 — 16:15 ГТРК «Башкортостан»\n75 саҡырымлыҡ походҡа 22 февралдә старт бирелә. Тәүге көндә саңғысылар Өфөнөң Орджоникидзе районы Иҫке Турбаҫлы ауылынан Тимашев ҡасабаһына тиклем юл үтергә ниәтләй. Артабан, Тимашев, Максимовка ҡасабаларында, Николай Гастелло һәйкәлендә, Димдә, Затонда һәм Еңеү паркында Мемориаль комплекс янында митингтар ойошторола. Акцияла урта һәм өлкән йәштәге, физик әҙерлеге булған кешеләр ҡатнаша ала. Саңғы походы мәнен тәжрибәле туристар етәкселек итә.


Вячеслав Зайцев: «Өфө трикотаж фабрикаһы менән беренсе эш тәжрибәһе беҙҙең Мода йорто өсөн уңышлы, тип иҫәпләйем» // Мәҙәниәт | новости башинформ.рф\nВячеслав Зайцев: «Өфө трикотаж фабрикаһы менән беренсе эш тәжрибәһе беҙҙең Мода йорто өсөн уңышлы, тип иҫәпләйем»\n15:58, 28 октября 2013 Мәҙәниәт\nФото: Франческо Джорджио, Италия\nTRICARDO яңы бренд аҫтында сығыш яһаусы Өфө трикотаж фабрикаһы, Рәсәйҙә тәү башлап күренекле Рәсәй модельеры Вячеслав Зайцев менән берлектә эшләнгән «Яҙ-йәй 2014» модалы кейем коллекцияһын күрһәтте. Ул Мәскәүҙә барған Рәсәйҙә Mercedes-Benz мода аҙналығы сиктәрендә уҙҙы һәм Өфө трикотажсыларының ысын триумфы булды.\nFashion Week Mercedes-Benz Russia – ул Мәскәүҙәге йылдың иң күркәм ваҡиғаларының береһе. Быйыл ул Манеж майҙанында, «Манеж» үҙәк күргәҙмә залында Рәсәйҙән, Великобританиянан, Израилдән һәм башҡа илдәрҙән, 70 алдынғы дизайнерҙы йыйып, уларҙың коллекцияларын күрһәтеүҙе ойошторҙо. Йома Мода аҙналығы сиктәрендә Сәнәғәт коллекцияһы көнө уҙҙы, унда РФ сәнәғәт һәм сауҙа министры урынбаҫары Денис Мантуров, йырсы Алла Пугачева, билдәле телевизион тапшырыуҙар алып барыусы Андрей Малахов килде.\nВячеслав Зайцев был көндө тамашасыларға прет-а-порте коллекцияһын, TRICARDO сауҙа маркаһы аҫтында сығыш яһаусы Өфө трикотаж фабрикаһы менән берлектә эшләнгән – ирҙәр өсөн бер нисә комплект менән тулыландырылған ҡатын-ҡыҙ кейеменең алты темаһын тәҡдим итте.\nӨфө трикотаж фабрикаһының генераль директоры Зөһрә Исмәғилева һөйләүе буйынса, Вячеслав Зайцев менән уның хеҙмәттәшлеге быйыл март айында Вологдала үткән еңел сәнәғәт үҫеше проблемалары буйынса конференцияла башланды. Башта бергәләп яңы мәктәп формаһы сығарыу өҫтөндә эшләнеләр, артабан яңынан-яңы идеялар тыуҙы. Коллекцияның дизайн өлөшөн мэтр үҙе эшләне, әммә фабриканың үҙ рәссамдары ла тос өлөш индерҙе. Коллекция өҫтөндә эшләгәндә модельер Өфөгә бер нисә тапҡыр килде, уның әйтеүе буйынса «предприятие менән эшләүҙән ул ҙур ләззәт алды». «Был — ҙур эштең башы ғына, тип уйлайым, ә киләсәктә коллекция әйберҙәрен беҙҙең мода йорттары һатасаҡ, уны мәскәүлеләр ҙә, башҡа ҡалаларҙа йәшәүселәр ҙә һатып ала аласаҡ. Коллекция сериялы етештереүгә сығарыу өсөн бик перспективалы һәм ул һис һүҙһеҙ Өфөлә сығарыласаҡ, — тине Вячеслав Зайцев Мәскәүҙә үткән күрһәтеүҙә.— Был беҙҙең Мода йортоноң төбәк фабрикалар менән тәүге эш тәжрибәһе һәм ул уңышлы килеп сыҡты, тип уйлайым. Дөрөҫөн әйткәндә, Вологдала танышып, етәкселек саҡырғандан һуң Өфөгә килгәс, хайран ҡалдым. Яңы ҡорамалдар, квалификациялы хеҙмәткәрҙәр, һәләтле дизайнерҙарҙы күрҙем. Өфөлә беҙҙең Мода йортоноң фирма салоны бар һәм республикағыҙҙа беҙҙең продукцияға ихтыяж барлығын күреп ҡәнәғәт ҡалдым. Тиҙҙән унда берлектәге коллекциябыҙ ҙа урын табыр тип ышанам».\nЗөһрә Исмәғилева әйтеүенсә, коллекция булдырыу фабрика өсөн яңы кимәлгә сығыуҙы белдерә, башҡа мода йорттары менән дә хеҙмәттәшлек итергә планлаштырыла.\nТеги: мода,өфө трикотаж фабрикаһы,күрһәтеүҙәр


Иғтибар! Ололар өсөн үҙҡурсалау индерелде\nБР Хөкүмәтендә аҙналыҡ оператив кәңәшмә бөгөн иртә менән башланды. Башта унда ололарға ҡағылған бик мөһим мәғлүмәт әйтелде. Сайтты ҡарағыҙ әле.\nБөгөн Хөкүмәттәге оператив кәңәшмәлә һөйләшеүҙең ҙур өлөшө коронавирус инфекцияһы таралыу проблемаһына арналды. Башҡортостан Башлығы Радий Хәбиров республика халҡы өсөн мөһим яңылыҡтарҙы еткерҙе. Шулай, иртәгәнән, 13 октябрҙән алып Башҡортостанда 65 йәштән өлкәндәр һәм хроник сирлеләр өсөн мотлаҡ ҡурсаланыу тәртибе индерелә.\nАлдараҡ хәбәр итеүебеҙсә, өлкән йәштәге кешеләр өсөн изоляция кәрәклеге тураһында төбәктең ковид госпиталдәренең баш табиптары асыҡ хат менән Башлыҡҡа мөрәжәғәт иткәйне. Табиптар белдереүенсә, тап ошо категория граждандары сирҙе ауырыраҡ үткәрә һәм күберәк вафат була.\n– Быға һәр муниципалитет башлығы яуаплы ҡарарға тейеш. Район һәм ҡалаларҙа эш шундай итеп ойошторолһон, коронавирусҡа ҡаршы прививка һалдырмаған өлкәндәр иртәгәнән өйҙә ултырһын. Бындай норма бер йыл элек булғайны, шуны хәтергә төшөрәйек, – тине Радий Хәбиров.


Бесәй һымаҡтар & Mouse Mobile Slot Game -Mobile Casino Plex\nБесәй һымаҡтар & Мышь был - 5 вьюрок, 9 линиялары түләүҙәр уйын слот mFortune казино. Уйындар уйын-көлкө үҙ эсенә ала символдары кеүек һоро мышь, коричневый бағанаға менеү өсөн, кошки һәм аҡса символы сумка мышь, мышеловка һәм сыр, шулай уҡ оло әһәмиәте игральные йыуан эсәк. Бар шулай уҡ дүрт премияһы маршруттар, улар уйлайҙар өсөн бесәй мышкой һәм, мөмкинлек утарға өҫтәмә аҡса. Бынан тыш,, уйын ҡырағай үҙ эсенә ала символдары, символдар scatter, дожили, бушлай һәм арҡа джекпот.\nУйнарға Кошки & Мышь етәксе һ. б. тәҡдим ителә торған казино\nШул тиклем моңло уйнай\nНисек Бесәй & Мышь-был аҙыҡ-түлек, музыка, автомат һүтеп йыйҙылар, был-ябай уйын өсөн уйнарға өйрәнергә. Һеҙ уйнарға өсөн удовольствия алыу өсөн хисе уйнау өсөн йәки уйнарға реаль аҡса тотоноу өсөн еңәргә ҡыҫҡа ваҡыт эсендә. Башлап ебәреү өсөн уйындар атаһыҙ яһарға ставка, ул булырға ла мөмкин низко нисек р.\nМышь-был дикий символы, ул заменяет теләсә башҡа ниндәй символдары,, бынан тыш символы разброска һәм бонус уйындары символы бөтөрөү өсөн выигрыш комбинация.\nБесәй символы булып тора разброска. Әгәр һеҙгә выдает өс йәки унан күберәк scatter символдарын бер линияһы, һеҙ буласаҡһығыҙ бүләкләнде бушлай вращения.\nБесәй һәм мышь ҡапсыҡҡа аҡса символы jackpot, һәм әгәр һеҙгә выпад биш андайлар актив линияһы, һеҙгә буласаҡ уынан бөтә джекпот.\nӘгәр һеҙгә яуҙы ике йәки унан күберәк отверстие тачканы актив был линияһы, Һеҙ войдите был уйын бонус. Һеҙ перейдите был уйын ҡыры ярҙамында тычкан һәм бесәй. Һеҙгә кәрәк ташлап, сөйәкләр " попытки тоторға мышь янында бағанаға менеү өсөн. Һеҙ алмыйм майҙаны буйынса һеҙҙә ерҙә, ваҡыт һәм оҙонлоғо һеҙгә ғына тоторға мышь бесәй алдында. Һеҙ утарға оло выигрыш был уйында.


48(2011) » "Йәшлек" гәзите\nГазета "Йәшлек" » Облако тегов » 48(2011)\n«Рух» рок төркөмөнә – 20 йыл\nМәҙәниәт / Объявления // 21-06-2011, 18:17\nҮткән быуаттың 90-сы йылдарында «Рух» төркөмө бик күптәрҙе үҙенә ғашиҡ иткәйне... 2 июлдә Хәйбулла районының Аҡьяр ауылында уның 20 йыллығына арналған «Бөйөк дала» рок һәм популяр музыка фестивале ойоштороу күҙаллана. Фестивалдең кураторы һәм «Рух»тың администраторы Юлай Асҡаров әйтеүенсә, сара конкурс түгел, унда тел сиктәре лә юҡ. Төп бурыс − «тере» рокты һәм эстраданы популярлаштырыу, милләт-ара татыулыҡты нығытыу, йәш йырсыларға булышлыҡ итеү. Фестивалдә 8 − 10 йыр башҡарырға кәрәк, йырҙарҙың «Рух» төркөмө репертуарынан булыуы ла мөмкин, мотлаҡ фонограммаһыҙ, «тере» тауышҡа йырларға, эстрада, джаз, шансон жанрҙары булыуы мөһим.\nӘле Өфөнән, Учалы, Баймаҡ, Салауат, Магнитогорск, Хәйбулла, Ейәнсура яҡтарынан ҡатнашырға теләүселәр бар....\nБАЛА САҒыбыҙҙЫ һУҒЫШ УРЛАНЫ\nНовости / Тарих // 21-06-2011, 18:08\nһуғышҡа бәйле иҫтәлекле көндәр етә башлаһа, йыш ҡына әсәйем, бала саҡ иҫкә төшә. Үҙем инде мәрхүмә әсәйемдең йәшен үтеп киттем. Иптәшем Тимерғәли менән ун бала үҫтерҙек. Атайлы бала – арҡалы, тиҙәр, ә беҙҙең арҡа терәр кеше булманы. Донъя ауырлығы мәрхүмә әсәйем иңенә төштө. Беҙ ҙә иртә өлкәнәйҙек. Һуғыш башланғанда миңә ни бары дүрт йәш булған, ә иң кесебеҙ Сания әсәйемдең ҡорһағында ҡалған, атайым киткәс, июль айында тыуған. Атайым Ишмырҙаны һуғыштың тәүге көндәрендә үк фронтҡа алалар һәм Стәрлегә әҙерлек үтеү өсөн ебәрәләр. Брәтәк ауылы аша китәбеҙ, тигәс, әсәйем, әле 40 көнө лә тулмаған Сания һеңлемде күтәреп барып, хушлашып ҡала. Был август айында һуңғы осрашыуҙары була. Бер йыл үткәс, фронттан «ҡара ҡағыҙ» килә. Атайым һуғышҡа киткәс, әсәйемде уның урынына урман ҡарауылсыһы итеп эшкә алалар. Ул был эштә Ғаффар ағайым армиянан ҡайтҡансы эшләне. Әсәйемдең эшен артабан ағайым пенсия йәшенә еткәнсе дауам итте. Әсәйебеҙ беҙҙе, дүрт балаһын ас-яланғас итмәҫ өсөн бөтә көсөн, йөрәк йылыһын бирҙе...\nМиҙалдары – батырлыҡ билдәһе\nНовости / Тарих // 21-06-2011, 18:07\nҒүмер, ағын һыу кеүек, аға ла аға. Олатайым Тимербай Сабир улы Ғәзизовтың яҡты донъянан китеүенә лә ун йылға яҡын ваҡыт үтеп китте. Бәләкәй сағымда ауылға ҡайтҡанда уның алдына ултырып, түшендәге миҙалдарын шылтыратып уйнарға ярата инем...\nОлатайым Ғафури районының Үзбәк ауылында тыуып үҫә. Оло Үтәш ауылындағы ете йыллыҡ мәктәптә уҡый. Һуңынан Белорет ҡалаһындағы һөнәрселек училищеһын тамамлай. 1939 йылдан Белорет металлургия комбинатында электр менән иретеп йәбештереүсе булып эшләй башлай. Ә инде 1941 йылдың майында 22 йәшлек Тимербай Ғәзизов армияға повестка ала. Уны Киров ҡалаһындағы хәрби училищеға уҡырға ебәрәләр....\nМайор Гәрәй Нафиҡовтың ҡаһарманлығы\nРубрикалар / Хәтер // 21-06-2011, 18:02\nДивизия командиры Шайморатов бойороғона ярашлы, 294-се кавполк Лобановкаға һөжүм итә, 275-се – Озеркиға һәм Голосновкаға, ә 313-сө кавполк элеккесә корпус резервында, Бурино ауылында тора. 294-се полк командиры майор Нафиҡов беренсе эшелонда өс эскадрон менән һөжүм башлай. Командиры Колесник булған 4-се эскадронды резервҡа, 2-се эшелонға ҡуя. 1-се эскадрон (капитан – С. Әлибаев) Лобановкаға барышлай сауҡалыҡҡа килеп етһә, һиҙмәҫтән немецтарҙың автоматсылар ротаһы һөжүменә осрай. Ҡапма-ҡаршы һуғыш башлана. Никон Колесник үҙ егеттәрен «һә» тигәнсе ярҙамға алып килә. Фрицтарҙы ҡырып һалалар. Был арала Ш. Сиреғолов һәм Х. Мирсаяпов эскадрондары әлеге сауҡалыҡты көнсығыштан урап уҙып, Лобановкаға яҡынлаша. Майор Нафиҡов полк штабы менән ошо составта була....\nӘҙәбиәт / Проза // 21-06-2011, 17:56\nТормоштоң дәһшәтле 1937 йыл өйөрмәләренең 19 мартында, көн менән төн тигеҙләшкән осоронда, Науруз байрамында, Биҙәүләт исемле ауылда тыуғанмын.\nӘллә ни рәхәт күрмәй, арыу ғына йүгереп йөрөй башлағас, Бөйөк Ватан һуғышы башланып китә һәм шунда уҡ һуғышҡа ир-егеттәр алына башлай. Беҙҙең атайға, тешһеҙ Ғиләжгә, һуғышҡа китергә сират етә һәм ул, ете балаһын ҡалдырып, 1941 йылдың декабрендә фронтҡа китә. Мин уның киткәнен әҙ генә хәтерләйем. Бик ныҡ һыуыҡ көн ине, өйҙөң бер ҡат тәҙрәләре боҙ менән ҡапланған, беҙ, бер нисә бала, шул боҙҙо ялап йәки өрөп иретәбеҙ ҙә, тәҙрәнән тыштағы бер төркөм халыҡҡа ҡарайбыҙ, улар үлемесле һуғышҡа китә, әллә ҡайта, әллә юҡ, тип уйлағанбыҙҙыр инде. Шулай булһа ла мин ялан аяҡ, ыштанһыҙ тышҡа йүгереп сыҡтым, атай ҡайҙалыр китә, айырылышҡы килмәгәндер....\nРубрикалар // 21-06-2011, 16:06\nӨфө ҡалаһында буш эш урындары иҫәбе арта бара. Баш ҡаланың халыҡты эш менән тәьмин итеү үҙәгендә бөгөн 14700 буш эш урыны иҫәпләнә. Шул уҡ ваҡытта үҙәктә 10 меңдән ашыуыраҡ кеше иҫәптә тора, шуларҙың 9600-ө рәсми рәүештә эшһеҙ тип танылған.\nБашҡортостанда йөк ташыу машиналары өсөн түләү системаһын индереү буйынса пилот проекты тормошҡа ашырыласаҡ. Һүҙ юлға ҙур зыян килтереүсе 12 тоннанан ашыу ауырлыҡтағы авто машиналар тураһында бара. Рәсәйҙә тап шундай автомашиналар өсөн 2013 йылдың 1 ғинуарынан юл хаҡы түләтмәкселәр....\nҺыу буйынДа һаҡ булығыҙ\nНовости // 21-06-2011, 15:08\nбулыуынса, бөгөн төбәктә яр буйында бөтәһе 67 ял итеү урыны бар. Шуларҙың Өфөлә урынлашҡан 11-е техник яҡтан тикшерелгән.\nДим районында Карьер күлендә, Киров районындағы Ағиҙел йылғаһы буйында «Ҡояшлы» пляждары асылған. Шулай уҡ һыу инеү урындары Прибельская, Бельская урамдары районында әҙер. Октябрь районында йәшәүселәргә Ҡашҡаҙан күлендәге «Сипайлово», Ҡариҙел йылғаһындағы «Сипайлово Сочиһы», Ленин районында «Затон» һәм «Сафронов пристаны» пляждарында ял итергә мөмкин. Йөҙөргә яратыусылар Калинин районындағы Йылы күлендәге «Ҡомло» («Песчаный») пляжында ла һыу инә ала....\nВаҡытында тапшырылырға тейеш!\nРубрикалар // 21-06-2011, 15:06\nБашҡортостан Хөкүмәтендә быйыл файҙаланыуға тапшырылырға тейешле «проблемалы» йорттарҙы төҙөүҙе тамамлау тураһында кәңәшмә булды.\nШундай 14 йорттоң туғыҙы Өфөлә, икәүһе Салауатта, Ишембайҙа, Нефтекамала, Шишмәлә – берәр. Ошо ҡалалар һәм район хакимиәттәренә торлаҡты тейешле ваҡытҡа төҙөп бөтөү буйынса саралар планы әҙерләргә ҡушылды. Йорттарҙың аныҡ адресына килгәндә, Өфөлә Баландин урамындағы 7-се А, Б литерҙары, Чернышевский һәм Гончар урамдары киҫелешендә, Ғөбәйҙуллин урамында күп ҡатлы, Большевистик урамдағы «Каскад» торлаҡ комплексы (Октябрь районы), Мушников урамында, Гоголь урамында 373-сө квартал, Әхмәтов урамында сауҙа биналары һәм музыка мәктәбе ҡушылған йорт....\nБишалыш үҙәге – Өфөлә\nНовости / Спорт // 21-06-2011, 15:06\nКиләсәктә баш ҡалала заманса бишалыш (пятиборье) буйынса үҙәк барлыҡҡа киләсәк. Бинала 25 метр оҙонлоҡтағы бассейн, 1500 тамашасыға иҫәпләнгән трибуна, фехтование залы урынлашасаҡ, шулай уҡ бында аттарҙы әҙерләү урыны ла ҡаралған. Комплексты төҙөүгә 2012 йылда республика бюджетында аҡса һалынасаҡ. Бер нисә көн элек кенә Өфөлә бишалыш буйынса Рәсәй чемпионаты уҙғайны. Үҙәк төҙөү хаҡында проект тураһында нәҡ ошонда һөйләшелде лә инде. Рәсәй бишалыш федерацияһы президенты Вячеслав Әминев билдәләүенсә, бындай ярышты үткәреү урыны итеп Өфө юҡҡа һайланмаған, Мәскәү, Һамар ҡалалары менән бер рәттән, беҙҙә лә спорттың ошо төрөн үҫтереүсе көслө мәктәп бар....\nӘ хаталар һаман бөтмәй\nМахсус бит / Проблема // 21-06-2011, 13:57\nЯҙмам бүтән тигәйнем, яҙмайынса ла булдырып булмай: Өфө урамдарынан үткән саҡта төрлө учреждениелар, ойошмаларҙың алтаҡталарындағы хаталар күҙгә әллә ҡайҙан ташлана. Мәҫәлән, Салауат Юлаев майҙанындағы «Агидель» (башҡортса исеме юҡ) тирмәһенең ишек яңағына беркетелгән таҡтанан «яңы бушкән ҡаныр» һатылғанын белеп була.\nРихард Зорге урамындағы 46-сы йорттағы магазинда «Товары для детей» башҡортса «Балалар өсөн тауарҙары» килеп сыҡҡан...\nХәйер, миллионлаған халыҡ ҡараған телевидение тапшырыуҙарында ла хаталарға «эләгеп йығылаһың». Мәҫәлән, «йәйен» балығын «налим» тинеләр. Русса «сом» була уның исеме. Ә «налим»дың тәржемәһе – «шамбы». Тағы: «растение» һүҙен «үлән» тип тәржемәләйҙәр. Ә «растение» «үҫемлек» була түгелме? «Үлән» иһә «трава» тип йөрөтөлә шикелле......


Республикала йыл башынан алып халыҡтан 100 мең тонналап һөт һатып алынған // Иҡтисад | новости башинформ.рф\nРеспубликала йыл башынан алып халыҡтан 100 мең тонналап һөт һатып алынған\n17:09, 12 декабря 2013 Иҡтисад\n2013 йыл башынан алып Башҡортостанда халыҡтан 99 мең тоннанан ашыу һөт һатып алынған, ул былтырғы күрһәткестән 345 тоннаға күберәк.\nБР Ауыл хужалығы министрлығының матбуғат хеҙмәтендә билдәләүҙәренсә, быйыл халыҡтан артыҡ һөттө һатып алыу буйынса Йәрмәкәй һәм Шаран райондарында ярайһы уҡ алға аҙым яһалған. Йыл башынан алып бында 2012 йылға ҡарағанда 1487 һәм 1043 тоннаға күберәк һөт һатып алынған.\nИлеш, Шаран, Миәкә, Йәрмәкәй һәм Баймаҡ райондарында урындағы халыҡтан һөт һатып алыу буйынса эш яйға һалынған. Был райондарҙың һәр береһендә әлеге ваҡытта халыҡтан дүрт мең тоннанан ашыу һөт һатып алынған, тип хәбәр иттеләр министрлыҡта.


Һуғыш ветерандарының торлаҡ мәсьәләһе хөкүмәт контролендә // Сәйәсәт | новости башинформ.рф\nҺуғыш ветерандарының торлаҡ мәсьәләһе хөкүмәт контролендә\n10:51, 24 августа 2010 Сәйәсәт\nБөгөн Башҡортостан Хөкүмәтендә муниципалитеттар башлыҡтары урынбаҫарҙары ҡатнашлығында кәңәшмә үткәрелә. Унда Бөйөк Ватан һуғышы ветерандарын һәм хәрби хеҙмәттән сығарылған граждандарҙы торлаҡ менән тәьмин итеү мәсьәләһе тикшереләсәк.\nӘйткәндәй, Рәсәй Хөкүмәте Төбәктәр үҫеше министрлығына һуғыш ветерандарын торлаҡ менән тәьмин итеү өсөн РФ субъекттары бюджеттарына субвенциялар биреүгә 67,62 миллиард һум күләмендә өҫтәмә аҡса бүлде. Хөкүмәттең 2010 йылдың 20 авгусындағы 1399-се тейешле бойороғона Премьер-министр Владимир Путин ҡул ҡуйҙы. 2010 йылдың мартында Төбәктәр үҫеше министрлығына был маҡсаттарға 34,53 миллиард һум аҡса бүленгәйне инде.\nТеги: ветерандарға торлаҡ


Иғтибар итһәгеҙ, танылған экстрасенс, ведуньялар һ.б. ғаиләһендә оло бәхетһеҙлек, ҡаза ята. Күпселеге балаларын, иң яҡын кешеләрен юғалта. Әйтерһең, уларға ҡара көс бирелә лә, әммә шуның өсөн ҡорбан алына. Тағы бер ҡыҙҙы сиркәүҙә суҡындырайым тигәндә, мин ҡулымды күтәреү менән ул артына ҡолап китте. Әйтерһең дә, уға һуҡҡанмын. Ҡыҙ үҙенең сихырсылыҡ менән шөғөлләнеүен йәшермәне лә. Иң ҡурҡынысы – ул үҙенең ғәйебен бөтөнләй тоймай.


23 Ноябрь 2010, 13:47\n«Алтын»ға лайыҡ!49 йәшлек яҡташыбыҙ, билдәле марафонсы Рәмилә Буранғолова АҡШ-та уҙған Филадельфия бәйгеһендә финишҡа икенсе килеп, сираттағы уңышҡа өлгәште. Афарин! Ғөмүмән, Рәмилә үҙ карьераһында ете марафон йүгереүендә еңә.\nБиатлон буйынса донъя кубогы этаптарында ҡатнашыу өсөн Рәсәй йыйылма командаһы составы билдәле булды.\nУнда, билдәле яҡташыбыҙ Максим Чудовтан тыш, Межгорье һылыуы Ольга Вилухинаның да ҡатнашыуы көтөлә. Рәсәй намыҫын шулай уҡ Анна Богалий-Титовец, Анна Булыгина, Ольга Зайцева, Яна Романова, Светлана Слепцова, Екатерина Юрлова, Алексей Волков, Иван Черезов, Евгений Устюгов, Антон Шипулин, Максим Максимов һәм Владимир Семаков яҡлаясаҡ. Тәүге этап Швецияла 1 – 5 декабрҙә буласаҡ.


Фазлетдин Ислаховтың тыуыуына – 75 йыл.\nХәҙерге мәктәп уҡыусылары, хатта балалар баҡсаһына йөрөгән кескәйҙәргә тиклем Башҡортостан Республикаһының дәүләт символдары – уның гербы, флагы, гимны менән яҡшы таныш, сөнки улар һәр уҡыу-уҡытыу, тәрбиә биреү учреждениеһының түренән урын алған. Ә бына уларҙың авторҙары хаҡында нимә белә икән уҡыусылар? Бөгөнгө һүҙебеҙ – Башҡортостан Республикаһының дәүләт гербы авторы, Башҡортостандың атҡаҙанған мәҙәниәт хеҙмәткәре Фазлетдин Фәррәх улы Ислахов хаҡында.\nБалаҡатай районының иҫ киткес матур тәбиғәт ҡосағында ултырған Монас ауылында 1944 йылда тыуа Фазлетдин. Мәктәптә уҡығанда уҡ бик оҫта итеп һүрәт төшөрөү һәләте асыла, шуға күрә уҡытыусылары уға стена гәзитен сығарыу эшен йөкмәтеп ҡуя. Урта мәктәптә һуғыштан һуңғы ауыр йылдарҙа һигеҙ саҡрым алыҫлыҡта ятҡан күрше Яныбай ауылына йөрөп уҡырға тура килә. Мәктәпте тамамлағас, оҫта рәссам булараҡ танылып өлгөргән егетте шунда уҡ һыҙма һәм рәсем уҡытыусыһы итеп эшкә саҡыралар. Бер йыл мәктәптә эшләп, өҫ-башын бөтәйткәс, Өфө сәнғәт училищеһының художество-графика бүлегенә уҡырға инә, ул арала әрме сафында хеҙмәт итеп ҡайтырға ла өлгөрә.\nСәнғәт училищеһын тамамлағас, “Родина”, “Искра” кинотеатрҙарында, унан һуң “Совет Башҡортостаны” гәзитендә рәссам булып эшләй. Күпмелер ваҡыттан һуң, Ф. Ислаховты Башҡортостан “Китап” нәшриәтенә биҙәүсе-рәссам итеп эшкә саҡыралар. Бында тиҫтә йылдар буйына ул етәкләгән бүлек китап биҙәү кеүек ҙур ижади көс талап иткән мәшәҡәтле эште уңышлы башҡара. Фазлетдин Фәррәх улы йөҙҙәрсә китапты биҙәп, уның ҡул йылыһы һеңгән һүрәттәр китап уҡыусыларҙың иғтибарын һәм һөйөүен яулай.\nШулай ҙа Ф. Ислаховтың төп ижади ҡаҙанышы, моғайын, Башҡортостан Республикаһы дәүләт гербының эскизын эшләү булғандыр. Бөтәгеҙ ҙә белеүегеҙсә, гербтың үҙәгендә сығып килгән ҡояш фонында башҡорт халҡының милли батыры, шағир-импровизатор Салауат Юлаевтың һәйкәле һынландырылған. Мәңгелек тормош символы булған ҡояш, ҡурай сәскәһе тажы, өс төҫтәге республика флагы... Бында һәр деталь тәрән уйланылған. Уларҙың һәр яҡлап ҡусҡар биҙәк менән тирәсләнеүе лә гербҡа ҡабатланмаҫ милли колорит бирә. Был ҡусҡар орнамент борон-борондан бай, имен тормош символы һаналған.\nҺынлы сәнғәт өлкәһендәге ҡаҙаныштары өсөн “Башҡортостандың атҡаҙанған мәҙәниәт хеҙмәткәре” тигән маҡтаулы исемгә лайыҡ булған талантлы рәссам хаҡлы ялға сыҡҡас, тыуған яҡтарына ҡайта һәм йәмәғәтселек эштәрендә әүҙем ҡатнаша. 2016 йылда тыуған ауылында вафат була. Уның ижады беҙҙең йөрәктәрҙә йәшәүен дауам итә.\nРәссам Фазлетдин Ислаховтың яҡты иҫтәлегенә.\nЕтмеш төрлө һөнәр аҙ тиһәң дә,\nРәссамлыҡта астың үҙеңде.\nТормош күпме ҡағып-һуҡҡанда ла,\nЕңеүеңә килдең түҙемле.\nКүҙ нурыңдан балҡып китап тыуҙы,\nДаның сыҡты – китап биҙәүсе.\nЯҙмышыңа рәссам яҙылғандыр –\nИжад булды юлдаш-әйҙәүсең.\nАллаһыбыҙ биргән ғүмереңде\nСыраҡ итеп ғәмле яндырҙың.\nҺин үҙеңдән беҙгә, йәдкәр итеп,\nБашҡортостан Гербын ҡалдырҙың.\nКүҙ нурҙарың һеңгән шул гербтан\nАлтын нурҙар ергә тарала,\nИл тамғаһы яҡтыһынан әлдә\nКүңелдәрҙә өмөт ярала.\nОшо билдә менән Республикам\nЙәшәр имен, ерҙә юғалмаҫ.\nИл йәшәгән саҡта\nИсемең дә Онотолмаҫ,\n(Ҡәҙим АРАЛБАЙ, Башҡортостандың халыҡ шағиры)\nАвтор: Ғәҙилә БҮЛӘКОВА, М. Ғафури мемориаль йорт-музейының мөдире, филология фәндәре кандидаты


Рәсәй Президенты Мөрәжәғәтнамәһе беҙ йәшәгән ваҡытҡа һәм шарттарға тап килә – Константин Толкачев // Сәйәсәт | новости башинформ.рф\nРәсәй Президенты Мөрәжәғәтнамәһе беҙ йәшәгән ваҡытҡа һәм шарттарға тап килә – Константин Толкачев\n17:56, 4 декабря 2014 Сәйәсәт\nӨФӨ, 2014 йыл, 4 декабрь. /«Башинформ» мәғлүмәт агентлығы, Арина Рәхимҡолова/.\n— Рәсәй Президентының Федераль Йыйылышҡа йыллыҡ Мөрәжәғәтнамәһе беҙ йәшәгән ваҡытҡа һәм шарттарға тап килә. Владимир Путин әйберҙәрҙе үҙ исемдәре менән атаны: күп кенә дәүләттәр өсөн милли ғорурлыҡ – күптән онотолған төшөнсә, ә суверенитет – ярамаҫлыҡ зиннәт. Ул ҡаты ғына яңғыраны, әммә ҡапма-ҡаршы түгел, Рәсәй донъя өсөн асыҡ һәм ябылырға йыйынмай, — тип тип Мөрәжәғәтнамәгә комментарий бирҙе Башҡортостан Республикаһы Дәүләт Йыйылышы – Ҡоролтай Рәйесе Константин Толкачев.\nРеспублика парламенты спикеры билдәләүенсә, программа документында йәмғиәт тормошоноң бөтә өлкәләре ҡуҙғатыла, масштаблы маҡсаттар ҡуйыла һәм уларға ирешеү юлдары билдәләнә, ә Мөрәжәтнамәне аңлатып биреү Рәсәй Федерацияһының стратегик ҡыҙыҡһыныуҙарын иҫәпкә алыуға нигеҙләнә.\n— Ил Президенты иҡтисад өлкәһендәге ҡыҙыҡлы инициативаларҙы уҡып ишеттерҙе. Иң тәүҙә, алдағы дүрт йылға ғәмәлдәге һалым шарттарын нығытыу тәҡдимен билдәләр инем. Ул планлаштырыу офоғон киңәйтә, тотороҡло үҫеш өсөн шарттар булдыра, иртәгәге көнгә ышаныслылыҡ бирә. Капиталды тулыһынса амнистиялау тураһындағы фекер бик ваҡытлы яңғыраны – аҡса ил иҡтисадына эшләргә тейеш. Бизнес-берләшмәне башҡа идеялар ҙа – административ контролде кәметеү, һалым йөгөн еңеләйтеү, аңлы импортты алмаштырыу ҡыуандырыр тип уйлайым. Ил үҫеше үҙебеҙҙән, эш урындарында ултырыусы һәм кемебеҙҙән тора, — тине Константин Толкачев.


Рөстәм Хәмитов һәм Геннадий Корниенко 1-се тикшереү изоляторын Иглин районына күсереү тураһындағы килешеүгә ҡул ҡуйҙы // Сәйәсәт | новости башинформ.рф\nРөстәм Хәмитов һәм Геннадий Корниенко 1-се тикшереү изоляторын Иглин районына күсереү тураһындағы килешеүгә ҡул ҡуйҙы\n17:57, 21 августа 2013 Сәйәсәт\nБашҡортостан Президенты Рөстәм Хәмитов һәм Федераль яза башҡарыу хеҙмәте етәксеһе Геннадий Корниенко шаршамбы, 21 августа, Өфөлә хеҙмәттәшлек тураһындағы килешеүгә ҡул ҡуйҙы. Документ Иглин районының Верный ауылы янында комплекс төҙөүгә ҡағыла. Унда әлеге ваҡытта Өфөнөң Достоевский урамында урынлашҡан 1-се тикшереү изоляторы күсереләсәк.\n— Рәсәй Президенты беҙҙең структура алдына өҫтөнлөклө бурыстар ҡуйҙы. Улар араһында – инфраструктураны үҫтереү, һаҡ аҫтында тотоу стандарттарына яуап биргән заманса комплекстар төҙөү, — тине Геннадий Корниенко. – Беҙҙең учреждениеларҙың мегаполис үҙәгендә булыуы бик үк яҡшы түгелдер. Улар, әлбиттә, кәрәк, әммә бындай урындарҙа түгел. Проект ике яҡ өсөн дә файҙалы буласаҡ, тип уйлайым. Был пилот проекты булып тора, республика беренсе буласаҡ. Мәсьәлә башҡа төбәктәрҙә лә тикшерелде, һеҙҙә ул нығыраҡ ҡыҙыҡһыныу уятты. Әлеге программаға иғтибар бүлгәнегеҙ өсөн тағы ла бер тапҡыр рәхмәт әйтәм.\n— Ҡала өсөн был ысынында ла актуаль проект. Күптәрҙең был учреждениены ҡаланан күсереү тураһында хыялланыуын беләм. Ундағы шарттар ҙа тейешле кимәлдә түгел, бүлмәләр ҙә етешмәй, — тип билдәләне Рөстәм Хәмитов.\nФедераль яза башҡарыу хеҙмәтенең БР буйынса Баш идаралығынан хәбәр итеүҙәренсә, ҡала янында объект төҙөү өсөн федераль милектә булған 17,3 гектар майҙан бүленәсәк. Бина мең кешене һаҡ аҫтында тотоуға иҫәпләнгән. Бөгөнгө көндә 1092 кешегә иҫәпләнгән 1-се тикшереү изоляторында 1600 кеше урынлаштырылған. Корпустар 80 процентҡа иҫкергән.\nАлдан иҫәпләүҙәр буйынса, комплекс төҙөү өсөн биш миллиард һум аҡса кәрәк буласаҡ. Сығымдарҙың яртыһын – федераль бюджет, икенсе яртыһын инвесторҙар ҡаплаясаҡ. Һуңғылары бының урынына бушатылған территорияға эйә буласаҡ. Әлеге ваҡытта был территорияла 1-се тикшереү изоляторы һәм 10-сы холоҡ төҙәтеү колонияһы урынлашҡан. Инвесторҙар әлегә билдәләнә. Достоевский урамы, 39 адресы буйынса урынлашҡан 10-сы холоҡ төҙәтеү колонияһы ябылырға тейеш. Әлеге ваҡытта ундағы хөкөм ителгән кешеләр башҡа холоҡ төҙәтеү учреждениеларына күсерелгән, тип аңлаттылар Федераль яза башҡарыу хеҙмәтенең БР буйынса Баш идаралығы матбуғат хеҙмәтенән.\nТеги: бр президенты,рәсәй федераль яза башҡарыу хеҙмәте


Йәмәғәт! Бер-беребеҙгә әҙәплерәк булһаҡсы. Өфөнө тупаҫтар исемлегенә индергәндәр.\nХәҙер халыҡ араһында һорау алыу, рейтинг билдәләү ихтыяж менән файҙаланыла. Тауар бар икән, тимәк, эҙләп йөрөүсеһе лә табыла. Майҙа йәмәғәтселек фекерен өйрәнеү үҙәге Рәсәйҙең егерме ете ҡалаһында кешеләр менән әңгәмә ойошторған.\nМәғлүмәттәр ҡыҙыҡһындырмаҫ ине, әгәр һорауҙар ҡыҙыҡ булмаһа. Кешеләрҙән, һеҙгә ҡайҙа тупаҫлыҡ күрһәткәндәре бар, тип һорағандар. Был йәһәттән Пермь, Силәбе, Һарытау ҡалалары алдынғы урындарҙы яулаған. Уларҙан ҡала Мәскәү менән Брянск килә.\n27 ҡала араһында беҙҙең Өфө, ҡыуанырғамы, ҡайғырырғамы, 21-се урында. Тимәк, әҙәп тигәндәре беҙҙә бар икән әле. Иң күбе беҙҙә магазинда һәм баҙарҙарҙа (38 процент), ашханаларҙа (23 процент), урамда (16 процент), муниципаль учреждениеларҙа, йәғни дауахана, мәктәп, торлаҡ-коммуналь хужалыҡтарҙа (4 процент) кешегә ҡарата тупаҫлыҡ ҡылалар икән.\nБер сатириктың тупаҫлыҡ – күңел торошо тигәне иҫтә ҡалған. Шулай ҙа 27 араһында 21-се урын һис тә насар түгел. Әйҙәгеҙ, йәмәғәт, тағы ла түбәнерәк төшәйек, бер-беребеҙгә яғымлыраҡ булайыҡ!


Башҡортостан журналистары Дөйөм Рәсәй халыҡ фронты медиафорумында ҡатнаша // Сәйәсәт | новости башинформ.рф\nБашҡортостан журналистары Дөйөм Рәсәй халыҡ фронты медиафорумында ҡатнаша\n13:00, 27 апреля 2015 Сәйәсәт\nӨФӨ, 2015 йыл, 27 апрель. /«Башинформ» мәғлүмәт агентлығы, Ғәлиә Нәбиева/.\nСанкт-Петербургта Дөйөм Рәсәй халыҡ фронты ойошторған «Дөрөҫлөк һәм ғәҙеллек» бойондороҡһоҙ төбәк һәм урындағы киң мәғлүмәт саралары медиафорумы үҙ эшен башланы. Форумда журналистар, Дәүләт Думаһы депутаттары, министрлыҡ һәм ведомство башлыҡтары, федераль киң мәғлүмәт саралары етәкселәре ҡатнаша. 350 ҡатнашыусы араһында — «Дөрөҫлөк һәм ғәҙеллек» конкурсында Башҡортостандан һигеҙ еңеүсе.\nБойондороҡһоҙ төбәк һәм урындағы киң мәғлүмәт сараларына булышлыҡ итеү фонды конкурсы лауреаттарын бүләкләү тантаналы шарттарҙа үтте. Конкурста ҡатнашыусыларҙың мәҡәләләре торлаҡ-коммуналь хужалыҡ, коррупцияға һәм чиновниктарҙың башбаштаҡлығы темаһына арналғайны.\nПремия лауреаттарын Дөйөм Рәсәй халыҡ фронтының Үҙәк штабы рәйестәштәре Станислав Говорухин, Александр Бречалов һәм Ольга Тимофеева ҡотланы, эш пландары хаҡында һөйләне.\n— «Дөрөҫлөк һәм ғәҙеллек» бойондороҡһоҙ төбәк һәм урындағы киң мәғлүмәт сараларына булышлыҡ итеү фонды 1500 эш араһынан 300 еңеүсене һайлап алды, — тине, форумды асып, Дәүләт Думаһы депутаты Станислав Говорухин. — Барығыҙҙы ла ҡотлайым. Беҙҙе өс көсөргәнешле эш көнө көтә.\nҠатнашыусылар бойондороҡһоҙ Рәсәй журналистикаһы үҫеше мәсьәләләрен тикшерәсәк, шулай уҡ төбәктәрҙәге мөһим проблемалар хаҡында һөйләшәсәк.\nСтанислав Говорухин, Александр Бречалов, Ольга Тимофеева, Дөйөм Рәсәй халыҡ фронты Башҡарма комитеты етәксеһе Алексей Анисимов, Дөйөм Рәсәй халыҡ фронты Башҡарма комитеты етәксеһенең беренсе урынбаҫары Дмитрий Миненко һәм Рәсәйҙең Журналистар союзы рәйесе Всеволод Богданов журналистарға сертификаттар тапшырҙы.\nИҫегеҙгә төшөрәбеҙ, Дөйөм Рәсәй халыҡ фронтының тәүге медиафорумына илдең 85 төбәгенән 300-ҙән ашыу журналист килде. Шул саҡта Рәсәй Президенты, Дөйөм Рәсәй халыҡ фронты лидеры Владимир Путин пленар ултырыш йомғаҡтары буйынса йөкләмәләр исемлегенә ҡул ҡуйғайны. Сара уңышлы үтте һәм йыл һайын ойошторола башланы.\nТеги: дөйөм рәсәй халыҡ фронты,медиафорум


Зөфәр Еникеев Башҡортостан парламенты Секретариаты етәксеһе итеп тәғәйенләнде // Сәйәсәт | новости башинформ.рф\nЗөфәр Еникеев Башҡортостан парламенты Секретариаты етәксеһе итеп тәғәйенләнде\n16:43, 15 сентября 2010 Сәйәсәт\nАҙнағолов Венир Ғәлимйән улының икенсе эшкә күсеүе менән бәйле Башҡортостан Республикаһы Дәүләт Йыйылышы – Ҡоролтай Рәйесенең 2010 йылдың 15 сентябрендәге 44-се бойороғо менән Башҡортостан Республикаһы Дәүләт Йыйылышы – Ҡоролтай Секретариаты Етәксеһе итеп Еникеев Зөфәр Ирғәли улы тәғәйенләнде, тип хәбәр иттеләр БР Дәүләт Йыйылышы матбуғат хеҙмәтенән.\nЗөфәр Еникеев 1951 йылдың 4 мартында Баймаҡ районының Моҡас ауылында тыуған. Свердловск юридик институтын тамамлаған. Хеҙмәт эшмәкәрлеген 1968 йылда Ирәндек совхозы эшсеһе булып башлаған. 1976-85 йылдарҙа прокуратура органдарында, Сибай ҡала Советы башҡарма комитетында эшләй. 1988 йылда аспирантураны тамамлағандан һуң – Башҡорт дәүләт университетының юридик факультеты уҡытыусыһы.\nБашҡортостан Республикаһының XII саҡырылыш Юғары Советы халыҡ депутаты һәм I, II, III һәм IV саҡырылыштар Дәүләт Йыйылышы – Ҡоролтай депутаты итеп һайлана. Депутат эшмәкәрлеге осоронда Юғары Совет Комиссияһына һәм Башҡортостан Республикаһы Дәүләт Йыйылышы – Ҡоролтай Комитеттарына етәкселек итә. 1996 йылдан 2000 йылға тиклем Европа Урындағы һәм төбәк властары конгресында Рәсәй Федерацияһы вәкиле булып сығыш яһай. 2008 йылдан әлеге ваҡытҡа тиклем Башҡортостан Республикаһы дүртенсе саҡырылыш Дәүләт Йыйылышы – Ҡоролтайҙың Урындағы үҙидара һәм йәмәғәт берләшмәләре буйынса комитеты рәйесе була.\nБашҡортостан Республикаһының атҡаҙанған юрисы. Юридик фәндәр докторы, профессор, 200-ҙән ашыу ғилми мәҡәләләр һәм монографиялар авторы.\nТеги: кадрҙар, бр дәүләт йыйылышы


Ғафури районында мәҙәни үҙәк ойошторола. | ГТРК «Башкортостан» — Новости Уфы и РБ\nҒафури районында табип амбулаторияһын төҙөкләндереү, ҡошсолоҡ фабрикаһын ҡайтанан ҡороу һәм яңы юлдар һалыу көтөлә. Был хаҡта Республика башлығының төбәккә эш сәфәре барышында ҡарар ҡабул ителде. Родина ауылында эшләгән “ВосходСТ” ҡошсолоҡ фабрикаһында 70 мең тауыҡ аҫрала. Әле етештереү майҙанында 140 миллион һумға иҫәпләнгән яңыртып ҡороу проекты бойомға ашырыла. Ҡошсолар тауар етештереү күләмен икеләтә арттырып йылына 50 миллион йомортҡа һатырға ниәтләй. Предприятие етәксеһе льготалы кредит алыуҙа ҡыйынлыҡтар тураһында белдерә. Фабрикаға дәүләт ярҙамы күрһәтеү мәсьәләһен Инвестиция сәғәтендә ҡарарға хәл ителә.Сәйетбаба ауылындағы дауалау амбулаторияһы өс меңдән ашыу кешегә медицина ярҙамы күрһәтә. Уның ҡарамағында 8 фельдшер-акушер пункты эшләй. Табиптар белдереүенсә, хеҙмәтләндереүҙе ойоштороу тулыһынса яйға һалынған, тик биналар төҙөкләндереүгә мохтаж. Радий Хәбиров комплекслы яңыртыуҙы 2021 йылға планлаштырырға, бинаның ҡыйығын алмаштырырға, яңы тәҙрәләр ҡуйырға, фасад һәм эске биҙәү эштәрен башҡарырға йөкләмә бирҙе. Республика башлығы менән осрашыуҙа ауыл халҡы инженер селтәрҙәре һалыуҙы үтенде. Эш сәфәре барышындағы йәнә бер туҡталыш Красноусол ауылындағы балалар шифаханаһында булды. Ял һәм дауа йортонда терәк-хәрәкәт аппараты, ашҡаҙан-эсәк, тире сирҙәрен дауалауға баҫым яһала. Шифахана пандемия сәбәпле 6 апрелдән эшмәкәрлеген кисектереп торһа 1 июлдән йәнә балаларҙы ҡабул иткән. Ял итеүселәр Роспотребнадзорҙың бар талаптарын үтәп хеҙмәтләндерелә. Радий Хәбиров учреждениены үҫтереүгә хөкүмәт ярҙамы йүнәлтеләсәк, тип белдерҙе. Имәндәш ауылында Республика башлығы Еҙем йылғаһы аша йәйәүлеләр өсөн һалынған күперҙе ҡараны. Йылға аръяғындағы Ташаҫты ауылы халҡы өсөн был берҙән-бер юл, автомобиль бәйләнеше бында юҡ. Күпер иһә емерек хәлдә. Радий Хәбиров йә яңы күпер һалыу, йә урау автомобиль юлын төҙөү мәсьәләһен хәл итергә ҡушты. Хозур тәбиғәтле Еҙем буйындағы ҡая аҫтында “Башҡортостан йөрәге” атамалы мәҙәни үҙәк ойоштороу маҡсаты бар. Ошонда уҡ халыҡ кәсептәре оҫтаханаһын асыу көтөлә. Киләсәктә яңы оҫтахана Бөтә Рәсәй һәм Халыҡ-ара фестивалдәрҙе ҡабул итеп Башҡортостанды сәйәхәтселәр өсөн ҡыҙыҡлы һәм уңайлы төбәк булараҡ танытасаҡ.


19 Октябрь 2018, 14:06\n– Мин һәр ваҡыт «яҙҙым» тип һөйләйем, «яҙасаҡмын» тип вәғәҙәләр биреп ултырғанымды иҫләмәйем. Эшләмәгән эш хаҡында хәбәр һөйләү бер кемде лә матурламай. Бирелгән вәғәҙәне таш яуһа ла үтәргә кәрәк, сөнки һүҙҙең көсө бар, һәм ул әҙәм йәненә бурыс булып күсә. Үлемдән түгел, үтәлмәгән бурыстан ҡурҡырға кәрәк. 2017–2018 йылдарҙа «Ағиҙел» журналында донъя күргән «Юғалтылған ожмах» романында тап ошо хаҡта һүҙ бара. Икенсенән, әлеге мәлдә Башҡортостан Яҙыусылар союзында иҫәпләнгән өс йөҙгә яҡын яҙыусының һәр ҡайһыһы үҙ әҫәрен сит ҡитғаларға таратырға ҡуш ҡуллап риза булыр ине лә бит. Бының өсөн ике шарт: тәүгеһе – донъя стандарттары кимәлендә яҙыу һәм икенсеһе – шул уҡ юғары кимәлдә тәржемә. Ҡәләмдәштәремдең был үрҙәрҙе яулауын бик теләр инем. Арабыҙҙа талантлылар етерлек, тәүәккәллек кәрәк.


Материалы за Январь 2010 года » Страница 7 » Архив газеты "Йәшлек"\nСтудент отрядтары мотлаҡ булырға тейеш Иғтибар, Башҡортостан\nБР Йәштәр сәйәсәте, спорт һәм туризм министрлығы йәйге каникулда студент отрядтарының эшен тағы ла әүҙемләштереү өсөн төрлө саралар күрә. Министрлыҡ йәштәрҙе эш менән тәьмин итеү үҙәге һәм «Башҡортостан студенттарының хеҙмәт отрядтары штабы» республика йәштәр йәмәғәт ойошмаһы менән берлектә ошо темаға «түңәрәк өҫтәл» уҙғарҙы. Был сарала республиканың төрлө министрлыҡтары вәкилдәре, уҡыу йорттары етәкселәре, төҙөлөш отрядтары ветерандары ҡатнашты. БР йәштәр сәйәсәте, спорт һәм туризм министры Александр Никерин белдереүенсә, хеҙмәт семестры республикала элек-электән яҡшы ойошторолоп килгән, матур традициялар һаҡланған һәм бөгөн дә ул юғалып ҡалмаған, ә бер аҙ һүлпәнәйгәндән һуң яңынан тергеҙелә. Студент отрядтары мотлаҡ булырға тейеш, тип иҫәпләй юғары уҡыу йорттары уҡытыусылары ла. Әлеге «түңәрәк өҫтәл»де ойоштороу нигеҙендә республика Хөкүмәтенең «Башҡортостан Республикаһында студенттарҙың хеҙмәт отрядтары хәрәкәтен үҫтереү һәм йәштәрҙе эш менән тәьмин итеүгә булышлыҡ итеү» тураһындағы ҡарарын тормошҡа ашырыу ҙа тора.\nБыл донъяла һеҙ яңғыҙ түгел – II Яңылыҡтар, Сәләмәтлек\nХалыҡтар тарихына ингән шәхестәр күп булмай, һәм беҙ барыбыҙ ҙа тиерлек ябай, ғәҙәти кешеләр, улар иҫәбенә дәғүә лә итмәйбеҙ. Ләкин кемдеңдер тормошон яҡтыртырға һәр беребеҙҙең хәленән килә. Берәйһенә кес-кенә ярҙам күрһәтеп тә, ул кешенең ғүмерен һаҡлап алып ҡалырға мөмкин. Күҙ алдына килтерәһегеҙме: әллә ниндәй иҫ киткес батырлыҡ ҡылыу ҙа талап ителмәй (һәр хәлдә, күкрәгең менән амбразураны ҡапламайһың), ә шул уҡ ваҡытта кемгәлер тотош ғүмер бүләк итә алаһың! Күп хәйриә фондтары тап шуның менән шөғөлләнә лә инде. Шулай уҡ артистар ҙа, эшҡыуарҙар ҙа, дин әһелдәре лә, журналистар ҙа һәм башҡа һөнәр эйәләре лә табиптарға ҡурҡыныс сирҙәрҙе еңергә ярҙам итә, кеше ғүмерен ҡотҡарыуға ҙур өлөш индерә. «Мәскәү башҡорттары» сайтында аралашыусылар ҙа яҡташыбыҙ Раян Әхмәҙиевты яман сирҙән аралап ҡалыуға көс һала. Шулай, Яңы йыл алдынан бер нисә кеше Раян ятҡан клиникаға барып, уны байрам менән ҡотлап ҡайтты, барыһы исеменән сәләмдәргә ҡушып, бүләктәр тапшырҙы. Ә иң мөһиме, балаларҙың күңелендә мөғжизәгә ышаныс тыуҙырҙы.\nавторы: admin | 26 января 2010 | Фекерҙәр (3) | Тотош уҡырға\nАяҡ кейемдәрен эт ашаған Мәҙәниәт, Сатира һәм юмор!\n– Республикабыҙ райондарының береһендә гастролдә йөрөйбөҙ. Йырлап торам, йәштәр алғы рәттә дәртләнеп бейей. Бер ваҡыт ҡыҙмаса булып алған ҡыҙҙар килеп инде лә, үҙ-ара һуғышырға тотондолар. Мин башта иғтибар итмәнем, йырлауымды белдем. Тегеләр туҡтарға уйламағас: «Әй, нишләйһегеҙ ул?!» – тип ҡысҡырырға мәжбүр булдым. Егеттәр уларҙы саҡ-саҡ айырып алды. Йырымды шунан һуң ғына дауам иттем.\nРадик Юлъяҡшин менән икебеҙҙе Ишембай районына юбилейға саҡырҙылар. Бик матур итеп ҡунаҡ иттеләр, ҡунырға ла өгөтләгәс, ҡалырға булдыҡ. Ауылдарында ҡурсаулыҡ бар, шундағы бүреләрҙе күрһәтергә алып барҙылар. Иртән сыҡһаҡ, аяҡ кейемдәребеҙ юҡ. Ҡараһаҡ, Радиктың бер туфлийы – эт ояһында, икенсеһе ҡапҡа тышында ята, ә минекенең береһе бөтөнләй сәйнәлеп бөткән, һыңарының башы ғына ҡалған. Беҙгә инде тәпешкәләр кейеп ҡайтып китеүҙән башҡа сара ҡалманы.\nИң яҡшы рок- төркөм Мәҙәниәт\n2001 йылда барлыҡҡа килгән «Звери» төркөмө рок стилендәге рухлы йырҙары менән йәштәр араһында киң популярлыҡ яулап өлгөрҙө.\nТөркөмдө Роман Билык (Рома Зверь) ойоштора. Композиторы – Александр Войтинский. Музыканттарын интернет аша йыйғандар. Төркөмдә биш егет – Роман Билык (фронтмен, вокал, ритм-гитара, продюсер), Вячеслав Зарубов (клавиша), Максим Леонов (соло-гитара), Алексей Любчик (бас-гитара), Михаил Краев (ударник).\nБеренсе клиптары «Для тебя» тип атала. Артабан «Голод» исемле альбом донъя күрә. «Дожди-пистолеты» йыры хит-парадтарҙа юғары урындарҙы биләй. Шул уҡ йылда төркөм «Нашествие» фестивалендә ҡатнаша. 2004 йылда «Районы-кварталы» тигән икенсе альбомдары сыға. Уның менән улар донъя тамашасыһының иғтибарын яулай. Клиптары Муз-ТВ һәм MTV телеканалдарында күрһәтелә.


Ерең бармы? Ағас ал » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ерең бармы? Ағас ал\nЕрең бармы? Ағас ал 04.03.2019 // Йәмғиәт\nБылтыр халыҡтың шәхси ихтыяжы өсөн бүленгән ағас күләме 878 мең кубометр булған, шуның 43 проценты торлаҡ һалыуға тәғәйенләнгән. Был күрһәткес буйынса Башҡортостан Волга буйы федераль округында икенсе урынды биләй.\nШул уҡ ваҡытта ҡайһы бер урмансылыҡтарҙа ағас алыу өсөн һигеҙ йыл самаһы сират көтөргә тура килә. Әле ылыҫлы ағастар диләнкәләренең 80 проценты ҡуртымға бирелгән. Халыҡҡа бүленгән ағастың өстән ике өлөшө тәғәйенләнеше буйынса файҙаланылмай, нигеҙҙә, уны һатып ебәрәләр.\nРадий\tХәбиров Республика урман форумында сығыш яһап, Башҡортостан Хөкүмәтенә ағас бүлеү тәртибен ҡайтанан ҡарау бурысын йөкмәтте, ағас алыу хоҡуғын шәхси торлаҡ төҙөү өсөн участкалары булған кешеләргә генә бирергә ҡушты. Төбәк етәксеһе шулай уҡ ташламалы шарттарҙа ағас биреләсәк граждандар категорияһын киңәйтергә, артыҡ талаптарҙы бөтөрөргә тәҡдим итте.


Еҙем йылғаһы буйында тиҙҙән тәбиғәт паркы ойошторолоуы ихтимал\nБыл турала Рус география йәмғиәтенең Башҡортостан төбәк бүлексәһе попечителдәр советы ултырышында билдәләнде.\nКәңәшмә Башҡортостан башлығы рәйеслегендә үтте. Рөстәм Хәмитов Рус география йәмғиәте Башҡортостан төбәк бүлексәһе эшмәкәрлеген юғары баһаланы. География фәненә илдә ҡыҙыҡһыныу артыуы күҙәтелә. Рәсәй мәғариф министры Ольга Васильева башланғысы менән география Берҙәм дәүләт имтиханының мотлаҡ һынауҙар исемлегенә индереләсәк. 20 ноябрҙә Бөтә Рәсәй география диктанты үтә. Рөстәм Хәмитов республика халҡын унда әүҙем ҡатнашырға саҡырҙы.\nРус география йәмғиәте Башҡортостан төбәк бүлексәһе рәйесе Камил Йыһаншин уҙған осорҙағы эшмәкәрлеккә йомғаҡ яһап, киләсәккә билдәләнгән бурыстарға туҡталды. Ултырышта Башҡортостан башлығы Рус география йәмғиәтенең Рәхмәт хаты менән бүләкләнде.


Рөстәм Хәмитов Бөгөлсән ҡояш электр станцияһында булды // Иҡтисад | новости башинформ.рф\nРөстәм Хәмитов Бөгөлсән ҡояш электр станцияһында булды\n16:59, 14 сентября 2016 Иҡтисад\nРөстәм Хәмитов Бөгөлсән ҡояш электр станцияһында булды Фото: Башҡортостан Башлығының матбуғат хеҙмәте\nӨФӨ, 2016 йыл, 14 сентябрь. /«Башинформ» мәғлүмәт агентлығы, Александр Смирнов/.\n14 сентябрҙә Башҡортостан Башлығы Рөстәм Хәмитов Көйөргәҙе районына эш сәфәре барышында Бөгөлсән ҡояш электр станцияһында булды. Уның беренсе сираты 2015 йылдың декабрендә сафҡа индерелгән.\nОбъекттың инвесторы булып «Авелар Солар Технолоджи» яуаплылығы сикләнгән йәмғиәте сығыш яһай. Проект майҙаны 52 гектар тәшкил иткән ер участкаһында тормошҡа ашырыла. Ошо йылдың 1 апреленән станция электр энергияһы һәм ҡеүәтенең күмәртә баҙарына сығарылған.\n«Авелар Солар Технолоджи» яуаплылығы сикләнгән йәмғиәтенең үҫеш буйынса директоры Айҙар Хафизов әйтеүенсә, 2016-2017 йылдарҙа икенсе һәм өсөнсө сиратты төҙөү күҙаллана, һуңынан электр станцияһы проект ҡеүәтенә сығасаҡ. Проектҡа инвестицияларҙың дөйөм күләме 1,6 миллиард һум тәшкил итәсәк.\nАлдағы йылдарҙа «Хевел» компанияһы Башҡортостанда ҡояш электр станциялары селтәрен төҙөргә ниәтләй, уға Бөгөлсән станцияһы ла инә. Төбәктә уларҙың дөйөм ҡеүәте 64 МВт тәшкил итәсәк. Башҡортостанда ҡояш радиацияһының кимәле юғары, тип билдәләне Айҙар Хафизов. Көньяҡ райондар электр энергияһын етештереүҙең юғары күрһәткестәренә өлгәшергә мөмкинлек бирә.\nРөстәм Хәмитов станцияның эш режимы һәм йыл миҙгеленә, метеорологик шарттарға бәйле электр энергияһын етештереү күләме менән ҡыҙыҡһынды. Бөгөлсән ҡояш электр станцияһы буйынса йыллыҡ план – сәғәтенә 6 ГВт, тип хәбәр итте участка начальнигы Владимир Апракин. Станция эшләй башлағандан алып сәғәтенә 4 ГВт алынған. Икенсе һәм өсөнсө сират сафҡа индерелгәс, етештереү йылына 17-18 ГВт тәшкил итәсәк. Ҡояш электр станцияһы райондың электр энергияһына ихтыяжын 60-70 процентҡа тәьмин итә ала.\nБашҡортостан Башлығы проект төбәк энергетикаһы өсөн әһәмиәтле тип билдәләп, был башланғысты хупланы.\n– Һуңғы ваҡытта Сибай, Баймаҡ районы электр энергияһына ҡытлыҡ кисерә, – тине Рөстәм Хәмитов. – Ул яҡтарҙа төҙөлөш эштәрен әүҙемерәк алып барырға кәрәктер, моғайын. Әгәр унда 50-100 МВт булһа, инвесторҙар ҙа килер ине.\nТеги: энергетика,бр башлығы


Туймазы район советы ҡарамағындағы Йәштәр советының тәүге ултырышында «Башҡортостан йәш депутаттар ассоциациаһы» ның урындағы бүлеге ойошторолдо\nБөгөн районда 35 меңдән ашыу йәш кеше иҫәпләнә. Совет тап уларҙың проблемаларын хәл итеүҙе маҡсат итеп ҡуя. Ойошмаға эшҡыуарҙар, сәнәғәт, ауыл хужалығы, мәҙәниәт, спорт өлкәһе белгестәре, уҡытыусылар, табиптар инә.\nЙәштәр советы ағзалары билдәле ваҡыт арауығында төрлө темаларға арналған проекттарҙа эшләйәсәк, Туймазы район советы ултырыштарында, ул ойошторған сараларҙа ҡатнашасаҡ. Улар депутаттар менән берлектә эш итә. Был йәһәттән Башҡортостан йәш депутаттар ассоциацияһының урындағы бүлегенә ҙур өмөттәр бағлана.\nАльберт Хәсәнов, Туймазы районының йәштәр сәйәсәте буйынса бүлек мөдире: «Советта 35 йәш кеше иҫәпләнә. Уларҙың һәр береһе төрлө идеялар менән яна. Берәүҙәр шәхси эшҡыуарлыҡ буйынса, икенселәре төҙөлөш, сәнәғәт буйынса ҡыҙыҡһына. Беҙ советҡа иң тырыш, маҡсатлы, инициативалы, үҙҙәренең проекты булған йәштәрҙе һайлап алдыҡ. Уңышлы, һөҙөмтәле эшләрбеҙ тип уйлайым».


Бөгөн «Салауат Юлаев» хоккейсылары үҙ боҙонда «Автомобилист» клубын ҡабул итте\nҺуңғы ике уйында уңышһыҙлыҡҡа дусар булған дәғүәселәр әле плей-оффҡа эләгеү өсөн көрәшә. Һигеҙенсе баҫҡысты биләгән команда бөгөн юлаевсыларға ҡаршы ҙур оҫталыҡ күрһәтте.\nВладимир Юрзинов дружинаһы киреһенсә өсөнсө осорҙа бөтөнләй ҡойолоп төштө. Һөҙөмтәлә ҡунаҡтар 5-3 иҫәбе менән еңеү яуланы. Өфө клубынан шайбаларҙы Антон Слепышев һәм ике тапҡыр Денис Хлыстов индерҙе. Әйтергә кәрәк, «Автомобилист» һуңғы йылдарҙа «Салауат Юлаев» өсөн иң уңайһыҙ дәғүәселәрҙең береһенә әйләнә бара. Ике ай элек Екатеринбургта үткән осрашыуҙа ла улар юлаевсыларҙы 3-0 иҫәбенә ҡыйратҡайны. Киләһе уйынын яҡташтарыбыҙ 17-се ғинуарҙа Новосибирскиҙа урындағы «Себер» клубына ҡаршы үткәрә.